“Ne Dɔn Nnya Nnui”\nƆwɛn-Aban—Nea Adesua Nsɛm Wom | September 15, 2000\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Hiligaynon Hungarian Icelandic Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Shona Silozi Slovak Slovenian Spanish Sranantongo Swahili Swedish Tagalog Tatar Thai Tswana Turkish Twi Ukrainian Urdu Vietnamese Zulu\n“Obiara amfa ne nsa anka no, efisɛ ne dɔn nnya nnui.”—YOHANE 7:30.\n1. Nneɛma abien bɛn na ɛkyerɛɛ Yesu nneyɛe kwan?\nYESU KRISTO ka kyerɛɛ n’asomafo no sɛ: “Onipa ba no amma sɛ wɔnsom no, na ɔbɛsomee, na ɔde ne kra ayɛ agyede ama nnipa pii.” (Mateo 20:28) Ɔka kyerɛɛ Roma amrado Pontio Pilato sɛ: “Eyi nti na wɔwoo me, na mebaa wi yi ase, sɛ merebedi nokware no ho adanse.” (Yohane 18:37) Ná Yesu nim nea enti a na obewu no ankasa, ɛne adwuma a na ɛsɛ sɛ ɔyɛ ansa na wawu. Afei nso na onim bere tenten a na aka a ɔde bɛyɛ n’adwuma no awie. Ná ɔde mfe abiɛsa ne fã pɛ na ɛbɛyɛ ne som adwuma sɛ Mesia wɔ asase so. Efii ase fii ne nsu mu asubɔ wɔ Yordan Asubɔnten no mu (wɔ 29 Y.B. mu) wɔ dapɛn a ɛtɔ so 70 a na wɔahyɛ ho nkɔm no mfiase, na ekowiee ne wu mu wɔ asɛndua so wɔ saa dapɛn no mfinimfini (wɔ 33 Y.B. mu). (Daniel 9:24-27; Mateo 3:16, 17; 20:17-19) Enti, nneɛma atitiriw abien na na ɛkyerɛ Yesu nneyɛe nyinaa kwan: atirimpɔw a enti ɔbae ne hia a na ehia sɛ odi bere so.\n2. Ɔkwan bɛn so na wɔka Yesu Kristo ho asɛm wɔ Nsɛmpa no mu, na ɔkwan bɛn so na ɔkyerɛe sɛ na onim nea ɛsɛ sɛ ɔyɛ?\n2 Asɛmpa no ka Yesu Kristo ho asɛm sɛ ɔbarima nsiyɛfo a otutuu akwan faa Palestina asase so nyinaa kaa Onyankopɔn Ahenni ho asɛmpa kyerɛe na ɔyɛɛ anwonwade pii. Wɔkaa Yesu ho asɛm wɔ ne som adwuma a tumi wom no fã a edi kan mu sɛ: “Ne dɔn nnya nnui.” Yesu ankasa kae sɛ: “Me bere nnya nnui.” Ɛrekɔ ne som adwuma no awiei no, na ɔka sɛ, “dɔn no adu.” (Yohane 7:8, 30; 12:23) Ɛda adi sɛ nim a na Yesu nim dɔn anaa bere a na ɛsɛ sɛ ɔde yɛ n’adwuma, a na n’afɔrebɔ wu ka ho no nyaa ne nsɛm a ɔkae ne ne nneyɛe so nkɛntɛnso. Eyi a yɛbɛte ase no betumi ama yɛanya ne nipasu ne sɛnea na osusuw nsɛm ho mu nhumu, na aboa yɛn ma ‘yɛadi n’anammɔn akyi’ pɛɛ.—1 Petro 2:21.\nOsii Ne Bo sɛ Ɔbɛyɛ Onyankopɔn Apɛde\n3, 4. (a) Dɛn na esi wɔ Kana ayeforohyia bi ase? (b) Dɛn nti na Onyankopɔn Ba no ampene Maria nyansahyɛ a ɛne sɛ ɔnyɛ nsa a na asa no ho biribi no so, na dɛn na yebetumi asua afi eyi mu?\n3 Afe no yɛ 29 Y.B. mu. Ɛyɛ bere a Yesu ankasa paw n’asuafo a wodi kan no akyi nna kakraa bi. Saa bere yi na wɔn nyinaa aba akuraa bi ase wɔ Kana wɔ Galilea mantam mu reba ayeforohyia apontow bi ase. Yesu maame Maria nso wɔ hɔ. Nsa no sa. Bere a Maria reka akyerɛ ne ba no sɛ ɔnyɛ ho biribi no, ɔka sɛ: “Wonni nsa.” Nanso Yesu bua sɛ: “Ɔbea, dɛn na me ne wo wɔ yɛ? Me dɔn nnui.”—Yohane 1:35-51; 2:1-4.\n4 Yesu mmuae, “Ɔbea, dɛn na me ne wo wɔ yɛ?” no yɛ asɛm a na tete no wobisa de kyerɛ pene a obi mpene nyansahyɛ anaa adwene bi a wɔda no adi so. Dɛn nti na Yesu ampene Maria nsɛm no so? Ɛne sɛ, mprempren wadi mfirihyia 30. Adapɛn kakraa bi ni a wɔbɔɔ no asu, de honhom kronkron sraa no, na Osuboni Yohane de no kyerɛe sɛ “Onyankopɔn guammaa a oyi wiase bɔne kɔ no.” (Yohane 1:29-34; Luka 3:21-23) Afei de ɛsɛ sɛ akwankyerɛ a onya no fi Otumfoɔ Opumpuni a ɔsomaa no no nkyɛn. (1 Korintofo 11:3) Ná wɔremma obiara, obusuani a ɔbɛn no paa mpo kwan mma ontwitware Yesu ananmu wɔ adwuma a ɔbaa asase so sɛ ɔrebɛyɛ no mu. Hwɛ sɛnea Yesu nam mmuae a ɔde ma Maria no so da ne bo a wasi sɛ ɔbɛyɛ N’agya apɛde no adi! Ɛmmra sɛ yɛn nso, yebesi yɛn bo sɛ yebedi yɛn ‘asɛde nyinaa’ ho dwuma ama Onyankopɔn.—Ɔsɛnkafo 12:13.\n5. Anwonwade bɛn na Yesu Kristo yɛ wɔ Kana, na nkɛntɛnso bɛn na enya wɔ afoforo so?\n5 Esiane sɛ Maria te nea ne ba no ka no ase nti, ɔtwe ne ho ntɛm ara ka kyerɛ asomfo no sɛ: “Biribiara a obese mo no, monyɛ!” Na Yesu di ɔhaw no ho dwuma. Ɔma asomfo no de nsu hyehyɛ nhina no mama, na ɔdan nsu no nsa pa. Eyi yɛ Yesu tumi a ɔde yɛ anwonwade no mfiase, a ɛyɛ sɛnkyerɛnne a ɛkyerɛ sɛ Onyankopɔn honhom wɔ ne so. Bere a asuafo afoforo no hu anwonwade yi no, ɛhyɛ wɔn gyidi den.—Yohane 2:5-11.\nƆbɔ Yehowa Fie Ho Mmɔden\n6. Dɛn nti na Yesu bo fuw wɔ nea ohu wɔ Yerusalem asɔrefie hɔ no ho, na dɛn na ɔyɛ wɔ ho?\n6 Seesei ara afe 30 Y.B., fefɛw bere adu, na Yesu ne n’ayɔnkofo no si kwan so kɔ Yerusalem sɛ wɔrekodi Twam no. Bere a wɔwɔ hɔ no, n’asuafo no hu sɛ wɔn Kannifo no reyɛ ade wɔ ɔkwan bi so a ɛbɛyɛ sɛ na wonhuu no saa da. Yudafo aguadifo adifudepɛfo no retɔn nguan ne mmorɔnoma a wɔde bɔ afɔre no wɔ asɔrefie hɔ pɛɛ. Na wɔde gye Yudafo asomfo anokwafo no aboɔden. Bere a ɛhyɛ Yesu abufuw no, ɔyɛ ho biribi. Ɔde hama yɛ mpire pam adetɔnfo no nyinaa. Ohwie sikasesafo no sika gu, ka wɔn apon butubutuw. Ɔhyɛ wɔn a wɔtɔn mmorɔnoma no sɛ: “Momfa eyinom mfi ha!” Bere a Yesu asuafo no hu no sɛ ɔreyɛ ade ɔhyew so saa no, wɔkae nkɔmhyɛ a ɛfa Onyankopɔn Ba no ho no: “Wo fi ho mmɔdenbɔ amene me.” (Yohane 2:13-17; Dwom 69:9) Yɛn nso, ɛsɛ sɛ yɛhwɛ yiye na yɛamma wiase su ansɛe yɛn som.\n7. (a) Dɛn na ɛka Nikodemo ma ɔkɔ Mesia no nkyɛn? (b) Dɛn na yesua fi adanse a Yesu di Samariani bea no mu?\n7 Yesu yɛ sɛnkyerɛnne pii wɔ Yerusalem ma nnipa pii gye no di. Nikodemo a ɔyɛ Sanhedrin, Yudafo asɛnnibea kunini no muni mpo ani gye Yesu ho, na ɔba ne nkyɛn anadwo besua nneɛma pii. Afei Yesu ne n’asuafo no tra “Yuda asase so” bɛyɛ asram awotwe, ka asɛm yɛ asuafo. Nanso, bere a wɔde Osuboni Yohane to afiase no, wofi Yudea kɔ Galilea. Bere a wɔnam Samaria mantam mu no, Yesu de hokwan no di Samariani bea bi adanse fefeefe. Eyi bue kwan ma Samariafo pii bɛyɛ gyidifo. Momma yɛn nso, yɛnyɛ krado sɛ yɛde hokwan biara bɛka Ahenni no ho asɛm.—Yohane 2:23; 3:1-22; 4:1-42; Marko 1:14.\nNkyerɛkyerɛ Adwuma Kɛse Wɔ Galilea\n8. Adwuma bɛn na Yesu fi ase wɔ Galilea?\n8 Ansa na “dɔn” a Yesu bewu no bedu no, na ɔwɔ pii a ɛsɛ sɛ ɔyɛ wɔ ne soro Agya no adwuma mu. Wɔ Galilea no, Yesu fi adwuma bi a ɛso sen Yudea ne Yerusalem de no mpo ase. Okyin ‘Galilea nyinaa kyerɛkyerɛ wɔn hyia adan mu, na ɔka ahenni no ho asɛmpa no, na ɔsa ɔyare ne ahoɔmmerɛw biara ɔman no mu.’ (Mateo 4:23) Ne nsɛm a ɛkanyan adwene: “Monsakra mo adwene; na ɔsoro ahenni no abɛn” no trɛw fa ɔmantam no nyinaa mu. (Mateo 4:17) Asram kakraa bi mu, bere a Osuboni Yohane asuafo no baanu ankasa ba bɛhwɛ nea wɔate afa Yesu ho no, ɔka kyerɛ wɔn sɛ: “Monkɔ nkɔka nea moahu ne nea moate nkyerɛ Yohane sɛ: Anifuraefo hu ade, mmubuafo nantew, akwatafo ho fi, asotifo te asɛm, awufo nyan, na wɔreka asɛmpa kyerɛ ahiafo; na nhyira ne nea merenyɛ no hintidua.”—Luka 7:22, 23.\n9. Dɛn nti na nnipakuw ba Kristo Yesu nkyɛn, na asuade bɛn na yebetumi anya afi eyi mu?\n9 ‘Wɔka Yesu ho asɛmpa wɔ nkurow a atwa hɔ ahyia nyinaa so,’ na nnipakuw kɛse ba ne nkyɛn—fi Galilea, Dekapoli, Yerusalem, Yudea, ne Yordan Asubɔnten no fã nohoa. (Luka 4:14, 15; Mateo 4:24, 25) Ɛnyɛ anwonwade a ɔyɛ no nko nti na wɔba ne nkyɛn, na mmom ne nkyerɛkyerɛ a na ɛyɛ nwonwa no nso. Ne nsɛm no yɛ dɛ na ɛhyɛ nkuran. (Mateo 5:1–7:27) Yesu nsɛm no ka koma na ɛyɛ dɛ. (Luka 4:22) Nnipakuw no ho ‘dwiriw wɔn wɔ ne nkyerɛkyerɛ no ho,’ efisɛ ofi Kyerɛwnsɛm no mu kyerɛkyerɛ wɔn sɛ nea ɔwɔ tumi. (Mateo 7:28, 29; Luka 4:32) Hena na ɔrenka nkɔ ɔbarima a ɔte saa ho? Ɛmmra sɛ yɛn nso yebenya ɔkyerɛkyerɛ su a ɛte saa sɛnea ɛbɛyɛ a ɛbɛtwetwe nnipa komapafo aba nokware no ho.\n10. Dɛn nti na Nasaretfo bɔ mmɔden sɛ wobekum Yesu, nanso dɛn nti na wɔantumi ankum no?\n10 Nanso, ɛnyɛ wɔn a wɔtee Yesu nsɛm no nyinaa na wotiee no. Wɔ ne som adwuma no mfiase mpo no, bere a ɔrekyerɛkyerɛ wɔ ne kurom hyiadan mu wɔ Nasaret no, wɔbɔ mmɔden sɛ wobekum no. Ɛwom sɛ ne ‘nsɛm a ɛka koma’ no ma ne kuromfo ho dwiriw wɔn de, nanso wɔpɛ sɛ wohu anwonwade. Nanso, sɛ anka Yesu bɛyɛ anwonwade pii wɔ hɔ no, ɔpa wɔn pɛsɛmenkominya ne gyidi a na wonni no ho ntama. Ɛhyɛ wɔn a wɔwɔ hyiadan mu hɔ no abufuw ma wɔsɔre so Yesu mu sunsum no fi hɔ de no kɔ bepɔw bi ho sɛ wɔrekosum no ahwe fam. Nanso ofi wɔn nsam kɔ a hwee nyɛ no. “Dɔn” a ɔde bewu nnya nnui.—Luka 4:16-30.\n11. (a) Dɛn nti na nyamesom akannifo bi betiee Yesu? (b) Dɛn nti na wɔbɔ Yesu sobo sɛ wasɛe Homeda?\n11 Mpɛn pii no, ɛyɛ a nyamesom akannifo—kyerɛwfo ne Farisifo, Sadukifo ne afoforo—kɔ mmeae a Yesu ka asɛm no. Wɔn mu pii wɔ hɔ a ɛnyɛ sɛ wɔrebetie asua biribi, na mmom sɛ wobenya ne ho mfomso na wɔasum no afiri. (Mateo 12:38; 16:1; Luka 5:17; 6:1, 2) Sɛ nhwɛso no, bere a Yesu kɔ Yerusalem kodi afe 31 Y.B., Twam afahyɛ no, ɔsa ɔbarima bi a wayare mfirihyia 38 yare. Yudafo nyamesom akannifo no bɔ Yesu sobo sɛ wasɛe Homeda. Obua sɛ: “M’agya gu so yɛ adwuma besi sesɛɛ, na me nso meyɛ adwuma.” Afei Yudafo no bɔ no sobo sɛ waka abususɛm sɛ ɔka sɛ ɔyɛ Onyankopɔn Ba denam frɛ a ɔfrɛ no N’agya no so. Wɔhwehwɛ sɛ wobekum Yesu, nanso ɔne n’asuafo no fi Yerusalem kɔ Galilea. Saa ara nso na sɛ yɛde yɛn ahoɔden reyɛ Ahenni asɛnka ne asuafoyɛ adwuma no a, nyansa nnim sɛ yɛne yɛn asɔretiafo bedi asi sɛnea ɛnsɛ.—Yohane 5:1-18; 6:1.\n12. Yesu yɛ Galilea asasesin no mu adwuma kɛse dɛn?\n12 Afe biako ne fã a edi hɔ anaa nea ɛte saa no, Yesu yɛ n’adwuma no fã kɛse no ara wɔ Galilea, na ɔkɔ Yerusalem bere a wɔredi Yudafo afe afe afahyɛ ahorow no nkutoo. Sɛ yɛka ne nyinaa bom a, wayɛ asɛnka ɔsatu abiɛsa wɔ Galilea: ɔne asuafo a wɔyɛ foforo 4 na ɛkɔ nea edi kan no, ɔne asomafo 12 no kɔ nea ɛto so abien no, na ɔsoma asomafo a na watete wɔn no nso kɔ kɛse no. Nokware no ho adanse kɛse a wodi wɔ Galilea bɛn ara ni!—Mateo 4:18-25; Luka 8:1-3; 9:1-6.\nAdanse a Wodi no Akokoduru so Wɔ Yudea ne Perea\n13, 14. (a) Bere bɛn mu na Yudafo no repɛ Yesu akyere no no? (b) Dɛn nti na asomfo no antumi ankyere Yesu?\n13 Ɛyɛ afe 32 Y.B., otwabere, nanso na Yesu “dɔn” nnya nnui. Ná Asese Afahyɛ no abɛn. Afei Yesu nuanom ka kyerɛ no sɛ: “Fi ha kɔ Yudea.” Wɔpɛ sɛ Yesu ma wɔn a wɔahyiam wɔ afahyɛ no ase wɔ Yerusalem no nyinaa hu tumi a ɔde yɛ anwonwade no. Nanso, na Yesu nim asiane a ɛwom no. Enti ɔka kyerɛ ne nuanom sɛ: “Me de, minnya menkɔɔ afahyɛ yi ase; efisɛ me bere nnya nnui.”—Yohane 7:1-8.\n14 Bere a Yesu twɛn kakra wɔ Galilea no, ɔkɔ Yerusalem a ‘onyi no ho adi, na mmom ohintaw.’ Yudafo no rehwehwɛ no wɔ afahyɛ no ase ankasa, na wobisa sɛ: “Ɔwɔ he?” Bere a afahyɛ no du mfinimfini no, Yesu kɔ asɔrefie hɔ, na ofi akokoduru mu kyerɛkyerɛ. Wɔhwehwɛ sɛ wɔkyere no, na ebia wɔde no ato afiase anaa wɔakum no. Nanso, wontumi efisɛ ne ‘dɔn nnya nnui.’ Nkurɔfo pii gye Yesu di afei. Asomfo a Farisifo no soma wɔn sɛ wɔnkɔkyere no no mpo de nsapan na ɛba bɛka sɛ: “Onipa biara nkasae sɛ onipa yi da.”—Yohane 7:9-14, 30-46.\n15. Dɛn nti na Yudafo no tase abo sɛ wɔde rebesiw Yesu, na asɛnka ɔsatu bɛn na akyiri yi ofi ase?\n15 Ntawntawdi a ɛkɔ so wɔ Yesu ne n’asɔretiafo a wɔyɛ Yudafo ntam no toa so bere a ɔkyerɛkyerɛ N’agya ho ade wɔ asɔrefie hɔ wɔ afahyɛ bere no mu no. Afahyɛ no da a etwa to no, Yesu asɛm a ɔka fa n’asetra ansa na ɔrebɛyɛ ɔdesani ho no hyɛ Yudafo no abufuw, na wɔtase abo sɛ wɔde rebesiw no. Nanso ohintaw, na oguan a hwee nyɛ no. (Yohane 8:12-59) Yesu fi Yerusalem na ofi asɛnka ɔsatu kɛse bi ase wɔ Yudea. Ɔpaw asuafo 70, na bere a wakyerɛkyerɛ wɔn awie no, ɔsoma wɔn baanu baanu ma wɔkɔyɛ adwuma wɔ asasesin no mu. Wodi Yesu anim kɔ kurow biara ne baabiara a na ɔne n’asomafo no abɔ wɔn tirim sɛ wɔbɛkɔ no.—Luka 10:1-24.\n16. Asiane bɛn na Yesu guan fi mu wɔ Asɔrefidwira Afahyɛ no ase, na adwuma bɛn na ɔde ne ho hyem denneennen bio?\n16 Wɔ afe 32 Y.B., awɔw bere mu no, Yesu “dɔn” no bɛn. Ɔba Yerusalem bedi Asɔrefidwira Afahyɛ. Yudafo no da so ara rehwehwɛ no akum no. Bere a Yesu nam asɔrefie abrannaa so no, wotwa ne ho hyia. Bere a wɔbɔ no sobo bio sɛ waka abususɛm no, wɔtase abo sɛ wɔde rebesiw no akum no. Nanso sɛnea Yesu yɛe wɔ bere a atwam mu no, oguan. Ɛno akyi pɛɛ no, ɔfa kwan so kɔkyerɛkyerɛ, a saa bere yi de ofi kurow so kɔ kurow so ne nkuraase wɔ Perea mantam mu wɔ Yudea, wɔ Yordan ntentenso. Na nnipa pii gyee no dii. Nanso nkra a ɛfa n’adamfo Lasaro ho no ma ɔsan kɔ Yudea.—Luka 13:33; Yohane 10:20-42.\n17. (a) Nkra dennen bɛn na Yesu nsa ka bere a ogu so reka asɛm wɔ Perea no? (b) Dɛn na ɛkyerɛ sɛ Yesu nim atirimpɔw a ɛwɔ nea ɛsɛ sɛ ɔyɛ no akyi ne bere a na nsɛm besisi no?\n17 Nkra dennen no fi Marta ne Maria, Lasaro nuabeanom a wɔte Betania wɔ Yudea no nkyɛn. Ɔsomafo no ka sɛ: “Awurade, hwɛ, nea wodɔ no no yare.” Yesu bua sɛ: “Ɔyare yi nyɛ owuyare, na Onyankopɔn anuonyam ntia, sɛ wɔbɛfa so ahyɛ Onyankopɔn ba no anuonyam.” Nea ɛbɛyɛ na wadi atirimpɔw yi ho dwuma no, Yesu hyɛ da tra baabi a ɔwɔ no nnanu. Afei ɔka kyerɛ n’asuafo no sɛ: “Momma yɛnkɔ Yudea bio!” Wofi adwenem naayɛ mu bua sɛ: “Rabi, nnansa yi ara na Yudafo hwehwɛe sɛ wosiw wo abo, na worekɔ hɔ bio yi?” Nanso Yesu nim sɛ ‘dɔn a aka ama no,’ anaa bere a Onyankopɔn ahyɛ ama n’asase so som adwuma no yɛ tiaa. Onim nea ɛsɛ sɛ ɔyɛ ankasa, ne nea enti a ɛsɛ sɛ ɔyɛ.—Yohane 11:1-10.\nAnwonwade a Obiara Ntumi Mmu N’ani Ngu So\n18. Bere a Yesu du Betania no, na tebea no te dɛn wɔ hɔ, na odu hɔ akyi no, dɛn na esi?\n18 Marta na odi kan hyia Yesu wɔ Betania, na ɔka sɛ: “Awurade, sɛ wowɔ ha a, anka me nua anwu.” Maria ne wɔn a wɔaba wɔn fie hɔ no di akyi. Wɔn nyinaa resu. Yesu bisa sɛ: “Ɛhe na mode no toe?” Wobua sɛ: “Awurade, bra bɛhwɛ!” Bere a wodu ɔda no—ɔbodan a ɔbo hini ano—so no, Yesu ka sɛ: “Munyi ɔbo no!” Bere a Marta nte nea Yesu pɛ sɛ ɔyɛ ase no, ɔka sɛ: “Awurade, sesɛɛ de, wabɔn, na wadi nnannan.” Nanso Yesu bisa sɛ: “Manka mankyerɛ wo sɛ wugye di a, wubehu Nyankopɔn anuonyam?”—Yohane 11:17-40.\n19. Dɛn nti na Yesu bɔ mpae wɔ baguam ansa na onyan Lasaro?\n19 Bere a woyi ɔbo a ehini Lasaro da no ano no, Yesu teɛm bɔ mpae sɛnea ɛbɛyɛ a nkurɔfo no behu sɛ nea ɔrebɛyɛ no nam Onyankopɔn tumi so. Afei ɔde nne kɛse teɛm sɛ: “Lasaro, fi bra!” Na Lasaro fi adi a ɔda mu ntama da so kyekyere ne nan ne ne nsa, na dukuu kyekyere n’anim. Yesu ka sɛ: “Monsan no, na momma ɔnkɔ!”—Yohane 11:41-44.\n20. Ɔkwan bɛn so na wɔn a Yesu nyanee Lasaro ma wohui no yɛɛ wɔn ade?\n20 Bere a Yudafo a wɔaba rebegyam Marta ne Maria hu anwonwade yi no, wɔn mu pii gye Yesu di. Afoforo kɔ kɔka nea asi no kyerɛ Farisifo no. Dɛn na wɔyɛ? Ntɛm ara wɔne asɔfo mpanyin no frɛ Sanhedrin nhyiam. Wɔde ehu nwiinwii sɛ: “Dɛn na yɛbɛyɛ, efisɛ onipa yi yɛ nsɛnkyerɛnne pii. Sɛ yegyaa no saa a, nnipa nyinaa begye no adi, na Romafo aba abɛfa yɛn ha yi ne yɛn man.” Nanso Ɔsɔfo Panyin Kaiafa ka kyerɛ wɔn sɛ: “Mo de, munnim hwee, nanso munnwen sɛ eye ma mo sɛ onipa biako bewu ama ɔman, na ɔman no nyinaa ansɛe.” Enti efi saa da no wotu agyina wɔn mu sɛ wobekum Yesu.—Yohane 11:45-53.\n21. Dɛn na Lasaro a wonyanee no no ma efii ase?\n21 Enti ɛdenam Yesu nan ase a ɔtwentwɛnee ansa na ɔredu Betania so no, otumi yɛ anwonwade a obiara ntumi mmu n’ani ngu so. Yesu nam Onyankopɔn tumi so nyan ɔbarima a na wawu nnannan. Sanhedrin a wogye wɔn ho di no mpo hu eyi na wobu Anwonwadeyɛfo no kumfɔ! Enti anwonwade no di dwuma sɛ Yesu som adwuma no mu nsakrae bere titiriw—bere a na ne “dɔn nnya nnui” no dan yɛ bere a ne ‘dɔn adu.’\n• Ɔkwan bɛn so na Yesu kyerɛe sɛ na onim adwuma a Onyankopɔn de ahyɛ ne nsa no?\n• Dɛn nti na Yesu ampene nsa ho nyansahyɛ a ne maame de mae no so?\n• Dɛn na yebetumi asua afi ɔkwan a Yesu faa so mpɛn pii ne n’asɔretiafo dii no mu?\n• Dɛn nti na Yesu twentwɛnee ne nan ase wɔ Lasaro yare no ho?\n[Mfonini ahorow wɔ kratafa 12]\nYesu de n’ahoɔden nyinaa yɛɛ adwuma a Onyankopɔn de hyɛɛ ne nsa no\nShare Share “Ne Dɔn Nnya Nnui”\nw00 9/15 kr. 10-15\nMmoa a Wɔhwehwɛ\nƐrenkyɛ—Wiase a Abasamtu Nnim Bɛba\nOnyankopɔn Ahenni Ho Asɛm a Wɔka Wɔ Fiji Nsupɔw no So\n“Dɔn No Adu”\nDɛn Nti na Ɛsɛ sɛ Woda Ahofama Adi?\nBɔ Wo Din Ho ban\nƆhobrɛasefo Yosia Nyaa Yehowa Anim dom\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM September 15, 2000\nShare Share ƆWƐN-ABAN—NEA ADESUA NSƐM WOM September 15, 2000\nƆWƐN-ABAN—NEA ADESUA NSƐM WOM September 15, 2000


1 Samuel 28 ASCB - Matej 28 CRO\nSaulo Kɔ Abisa\n1Saa ɛberɛ no mu, Filistifoɔ no boaboaa wɔn akodɔm ano sɛ wɔrebɛko atia Israel. Akis ka kyerɛɛ Dawid sɛ, “Merehwɛ kwan sɛ, wo ne wo mmarima bɛka me ho akɔ ɔko no.”\n2Dawid penee so sɛ, “Ɛyɛ pa ara, woankasa bɛhunu deɛ yɛbɛtumi ayɛ.”\nAkis kaa sɛ, “Mɛyɛ wo me hobanbɔfoɔ afebɔɔ.”\n3Saa ɛberɛ yi na Samuel awu, ama Israel nyinaa atwa agyaadwoɔ. Wɔsiee no wɔ ɔno ara ne kurom Rama. Saa ɛberɛ no, na Saulo apamo asamanfrɛfoɔ ne ahohomfrɛfoɔ afiri asase no so.\n4Filistifoɔ no boaa wɔn ho ano, kyeree sraban wɔ Sunem. Ɛnna Saulo nso boaboaa Israelfoɔ no nyinaa ano, kyeree sraban wɔ Gilboa. 5Ɛberɛ a Saulo hunuu Filistifoɔ akodɔm dodoɔ no, ɔsuroeɛ, maa ehu bɛhyɛɛ nʼakoma ma. 6Ɔbisaa Awurade deɛ ɔnyɛ nanso Awurade ammua no, wɔ adaeɛsoɔ anaa ntontobɔ kronkron anaa adiyifoɔ so. 7Saulo ka kyerɛɛ nʼafotufoɔ sɛ, “Monhwehwɛ ɔbaa samanfrɛfoɔ bi mma me, na menkɔ ne hɔ abisa.”\nNʼafotufoɔ no buaa sɛ, “Ɔbaa samanfrɛfoɔ bi wɔ Endor.”\n8Enti, Saulo sesaa ne ho, hyɛɛ ntadeɛ afoforɔ nsakyeramu bi a ɛnyɛ ɔhene afadeɛ, na ɔne mmarima no mu baanu kɔɔ ɔbaa no nkyɛn anadwo. Saulo kaa sɛ, “Ɛsɛ sɛ me ne obi a wawu kasa. Wobɛtumi afrɛ ne sunsum ama me anaa?”\n9Ɔbaa no bisaa sɛ, “Wopɛ sɛ wɔkum me anaa? Wonim sɛ Saulo apamo asamanfrɛfoɔ ne ahohomfrɛfoɔ nyinaa afiri asase yi so. Adɛn enti na wosum me afidie?”\n10Saulo de Awurade din kaa no ntam sɛ, “Mmerɛ dodoɔ a Awurade te ase yi, wɔrentwe wʼaso wɔ yei ho da.”\n11Afei, ɔbaa no bisaa sɛ, “Hwan na memfrɛ no mma wo?”\nƆbuaa sɛ, “Frɛ Samuel ma me.”\n12Na ɔbaa no hunuu Samuel no, ɔde nne kɛseɛ teaam ka kyerɛɛ Saulo sɛ, “woadaadaa me! Wone Saulo!”\n13Ɔhene no ka kyerɛɛ no sɛ, “Nsuro. Ɛdeɛbɛn na wohunu?” Ɔbaa no buaa sɛ, “Mehunu honhom bi sɛ apue afiri fam reba.”\n14Saulo bisaa sɛ, “Ɔte sɛn?”\nƆbuaa sɛ, “Akɔkoraa bi a ɔhyɛ batakari, na ɔreba.”\nƐhɔ na Saulo hunuu sɛ ɛyɛ Samuel enti, ɔbɔɔ ne mu ase de nʼanim butuu fam.\n15Samuel bisaa sɛ, “Adɛn enti na wofrɛ me de ha me saa?”\nSaulo buaa sɛ, “Ɛfiri sɛ, ɔhaw ne abɛbrɛsɛ amene me. Filistifoɔ de ɔko atentam yɛn. Na Onyankopɔn nso agya me. Mente ne nka wɔ adiyifoɔ nkyɛn anaa daeɛso mu. Enti, mafrɛ wo sɛ kyerɛ me deɛ menyɛ.”\n16Na Samuel buaa sɛ, “Sɛ Awurade agya wo, abɛyɛ wo ɔtamfoɔ a, adɛn enti na worebisa me? 17Awurade ayɛ deɛ ɔkaa sɛ ɔbɛyɛ no pɛpɛɛpɛ. Wagye ahennie no afiri wo nsam de ama Dawid a ɔne wo resi akan. 18Awurade ayɛ saa, ɛfiri sɛ, woanni ne mmara a ɛfa Amalekfoɔ ho no so. 19Deɛ ɛka ho ne sɛ, ɔkyena, Awurade de wo ne Israel asraafodɔm nyinaa bɛma Filistifoɔ, na wo ne wo mma abɛka me ho wɔ ha. Awurade bɛma Israel akodɔm no nyinaa adi nkoguo.”\n20Samuel nsɛm a Saulo teeɛ no enti, ehu kyekyeree no ma ɔhwee fam tim. Afei nso, na ɔnni ahoɔden biara, ɛfiri sɛ, na ɔnnidii da mu no ne anadwo mu no nyinaa.\n21Ɔbaa no hunuu adwenem haw a ɔwɔ mu no, ɔka kyerɛɛ no sɛ, “Owura, mede me nkwa too hɔ, yɛɛ wʼabisadeɛ. 22Enti, yɛ deɛ mɛkyerɛ wo sɛ yɛ no, na mama wo biribi adi sɛdeɛ ɛbɛma woanya ahoɔden, asane akɔ wʼakyi.”\n23Nanso, Saulo antie. Mmarima a wɔka ne ho no hyɛɛ no sɛ ɔnnidi. Enti, akyire yi, ɔpenee so sɔre firi fam hɔ, tenaa akonnwa so.\n24Na ɔbaa no ayɛn nantwie ba ama wadɔre sradeɛ enti, ɔyɛɛ ntɛm kɔkumm no, na ɔfɔɔ asikyiresiam, fɔtɔeɛ de too apiti. 25Ɔde aduane no bɛsii Saulo ne ne mmarima no anim, ma wɔdiiɛ. Na wɔfirii hɔ kɔɔ anadwo no.\nASCB : 1 Samuel 28


Забур 101 CARS - Nnwom 101 ASCB\n1Mɛto wo dɔ ne wo tenenee ho dwom;\nAo Awurade, mɛto ayɛyie dwom ama wo.\n2Mɛhwɛ yie abu ɔbra a ɛho teɛ.\nDabɛn na wobɛba me nkyɛn?\nMede akoma a afɔdie nni mu\nbɛnante me fie.\n3Meremfa mʼani nsi\nadeɛ a ɛyɛ tane biara so.\nMekyiri nnipa a wɔnni gyidie;\nMe ne wɔn nni hwee yɛ.\n4Nnipa a wɔn akoma yɛ kontonkyi remmɛn me;\n5Obiara a ɔdi ne yɔnko ho nsekuro wɔ kɔkoam no,\ndeɛ ɔwɔ ahantan ani ne ahomasoɔ akoma,\nɔno na merennyegye ne so.\n6Mʼani bɛkɔ anokwafoɔ a wɔwɔ asase no soɔ no so\ndeɛ ne nanteɛ ho nni asɛm no,\n7Deɛ ɔyɛ ɔdaadaafoɔ biara\nrentena me fie;\ndeɛ ɔtwa nkontompo no\nmɛsɛe amumuyɛfoɔ a wɔwɔ asase yi so nyinaa;\nna mapam ɔdebɔneyɛfoɔ biara\nafiri Awurade kuropɔn mu.\nASCB : Nnwom 101


Nnwom 48 AKCB - Mateo 48 MTDS\n1Awurade yɛ ɔkɛse na ɔsɛ nkamfo,\nwɔ yɛn Nyankopɔn kuropɔn mu, ne bepɔw kronkron so.\n2Ne sorokɔ ma ɛyɛ fɛ,\nɛyɛ wiase nyinaa anigyede.\nBepɔw Sion te sɛ Safon sorɔnsorɔmmea,\nƆhenkɛse no kuropɔn.\n3Onyankopɔn te nʼabankɛse mu\nwada ne ho adi sɛ ɔyɛ nʼabandennen.\n4Bere a ahemfo yi boaa wɔn ho ano,\nna wotuu ɔsa bɔɔ mu no,\n5wohuu no ma ɛyɛɛ wɔn ahodwiriw,\nna wɔde ehu guanee.\n6Wɔbɔɔ huboa wɔ hɔ,\nɔyaw a ɛte sɛ ɔbea a awo aka no.\n7Wosɛe wɔn sɛ Tarsis ahyɛn a\napuei mframa abɔ adwira wɔn.\n8Sɛnea yɛate no,\nsaa ara na yɛahu\nwɔ Asafo Awurade kuropɔn no mu,\nyɛn Nyankopɔn kuropɔn mu;\nOnyankopɔn ma etim hɔ afebɔɔ.\n9Wʼasɔredan no mu; Ao, Onyankopɔn,\nna yɛdwene wo dɔ a enni huammɔ da no ho,\n10Ao, Onyankopɔn, wʼayeyi du asase ano\nte sɛ wo din te;\ntrenee ayɛ wo nsa nifa mu ma.\n11Sion bepɔw di ahurusi,\nYuda nkuraase no ani gye\nesiane wʼatemmu no nti.\n12Nantew Sion na twa ho hyia,\nkan nʼabantenten dodow,\n13dwene nʼafasu ho yiye,\nhwɛ nʼabankɛse no,\nna woaka ho asɛm akyerɛ nkyirimma.\n14Saa Onyankopɔn yi yɛ yɛn Nyankopɔn daa daa;\nɔbɛyɛ yɛn kwankyerɛfo akosi awiei mpo.\nAKCB : Nnwom 48


Забур 50 CARS - Nnwom 50 ASCB\n1Tweaduampɔn, Onyankopɔn, Awurade no kasa,\nɛfiri apueeɛ kɔsi atɔeɛ.\n2Onyankopɔn hran firi Sion\nkuro a ne fɛ wie pɛ yɛ.\n3Yɛn Onyankopɔn reba nanso ɔrenyɛ komm;\nogya a ɛhye nneɛma di nʼanim,\nsɛ ɔrebu ne nkurɔfoɔ atɛn;\n5Ɔka sɛ, “Boaboa nnipa a wɔate wɔn ho no ano ma me,\nwɔn a wɔnam afɔrebɔdeɛ so ne me yɛɛ apam no.”\n6Ɔsoro pae mu ka ne tenenee,\nna Onyankopɔn ankasa ne ɔtemmufoɔ.\n7“Montie, me nkurɔfoɔ na mɛkasa,\nmɛdi adanseɛ atia wo, Ao Israel;\nMene Onyankopɔn, wo Onyankopɔn no.\n8Merenka mo anim wɔ mo afɔrebɔdeɛ\nanaa mo hyeɛ afɔdeɛ a ɛwɔ mʼanim daa no ho.\n9Anantwinini a wɔfiri mo mfuo so\nanaa mpapo a wɔfiri mo buo mu ho nhia me,\n10ɛfiri sɛ kwaeɛ mu aboa biara yɛ me dea,\nanantwie a wɔwɔ nkokoɔ mpempem so nso saa ara.\n11Menim anomaa biara a ɔwɔ mmepɔ no so,\nna wiram abɔdeɛ nyinaa yɛ me dea.\n12Sɛ ɛkɔm dee me a, anka merenka nkyerɛ mo;\nɛfiri sɛ, ewiase ne deɛ ɛwɔ mu nyinaa yɛ me dea.\nna menom mpapo mogya anaa?\n14Momfa aseda afɔdeɛ mma Onyankopɔn,\nna monni bɔhyɛ a mohyɛɛ Ɔsorosoroni no so,\n15na momfrɛ me da hiada;\nna mɛgye mo na moahyɛ me animuonyam.”\n16Nanso, amumuyɛfoɔ deɛ, Onyankopɔn bisa wɔn sɛ,\n“Adɛn enti na moka me mmara ho asɛm\n17Mokyiri me nkyerɛkyerɛ\nna moto me nsɛm gu mo akyi.\n18Sɛ mohunu ɔkorɔmfoɔ a, mode mo ho bɔ no;\nna mo ne awaresɛefoɔ nso bɔ.\n19Mode mo ano yɛ bɔne\n20Mokasa tia mo nuabarima ɛberɛ biara\nna mosopa mo ankasa maame ba.\n21Moayɛ yeinom nyinaa; nanso manka hwee,\nenti mosusu sɛ mete sɛ mo.\nNanso mɛka mo anim\nna mede mo soboɔ asi mo anim.\n22“Monnwene yei ho, mo a mo werɛ firi Onyankopɔn,\nanyɛ saa a, mɛtete mo mu nketenkete a obiara mmɛgye mo;\n23Deɛ ɔbɔ aseda afɔdeɛ no hyɛ me animuonyam,\nna ɔsiesie ɛkwan\nsɛdeɛ mɛda Onyankopɔn nkwagyeɛ adi akyerɛ no.”\nASCB : Nnwom 50


Exodus 39 | Intanɛt So Bible| Wiase Foforɔ Nkyerɛaseɛ\nWɔyɛɛ asɔfo ntaade no (1)\nEfɔd no (2-7)\nNkatabo no (8-21)\nNsasin no (22-26)\nAsɔfo no ntaade a aka (27-29)\nSika kɔkɔɔ traa no (30, 31)\nMose hwɛɛ ɔsom ntamadan no ho biribiara sɛ eye anaa (32-43)\n39 Wɔde hama bruu, hama afasebiri, ne hama kɔkɔɔ+ no nwenee ntaade kama a wɔde bɛsom wɔ kronkronbea hɔ. Wɔpam ntaade kronkron no maa Aaron,+ sɛnea Yehowa ka kyerɛɛ Mose no. 2 Ɔde sika kɔkɔɔ, hama bruu, hama afasebiri, hama kɔkɔɔ, ne hama papa a wɔde yɛ nwera yɛɛ efɔd*+ no. 3 Wɔde hamma* boroo sika kɔkɔɔ yɛɛ no ntraantraa, na otwitwaa no nteanteaa de kaa hama bruu, hama afasebiri, hama kɔkɔɔ, ne hama papa a wɔde yɛ nwera no ho de nwenee efɔd no. 4 Wɔyɛɛ ade totoo ne mmati no so de kaa anim ne akyi no boom. 5 Sɛnea Yehowa ka kyerɛɛ Mose no, wɔde sika kɔkɔɔ, hama bruu, hama afasebiri, hama kɔkɔɔ, ne hama papa a wɔde yɛ nwera no ara bi nwenee abɔso* de bɔɔ efɔd no mu; ɛno na wɔde bɛkyekyere abom kama.+ 6 Afei wɔde abohene tuntum no tetaree biribi te sɛ nsiase nketewa bi a wɔde sika kɔkɔɔ ayɛ so, na wɔkyerɛw* Israel mma din wɔ so sɛnea wɔkyerɛw ade wɔ ahyɛnsode so no.+ 7 Ɔde sisii efɔd no mmati so sɛ wɔmfa nyɛ nkae abo mma Israel mma,+ sɛnea Yehowa ka kyerɛɛ Mose no. 8 Afei ɔde sika kɔkɔɔ, hama bruu, hama afasebiri, hama kɔkɔɔ, ne hama papa a wɔde yɛ nwera nwenee nkatabo+ no te sɛ efɔd no.+ 9 Sɛnea wɔyɛɛ nkatabo no, sɛ wobu to so abien a, n’afã anan nyinaa yɛ pɛ, ne tenten yɛ nsayam abiɛsa,* na ne tɛtrɛtɛ nso yɛ nsayam abiɛsa. 10 Wɔde abohene tetaree mu, na na ɛsesã so anan. Ná nsãso a edi kan no yɛ abohene kɔkɔɔ, topas abohene, ne ahabammonobo. 11 Nsãso a ɛto so abien no, na ɛyɛ nsrammabo, hoabo, ne ahwehwɛbo. 12 Nsãso a ɛto so abiɛsa no, na ɛyɛ akutuhonobo, mfrafraebo, ne beredumbo. 13 Ná nsãso a ɛto so anan no yɛ sikaberebo, abohene tuntum, ne abohene ahabammono. Wɔde sika kɔkɔɔ yɛɛ nsiase de abohene no biara tetaree so. 14 Israel mma 12 no, ɔkyerɛw wɔn mu biara din wɔ ɔbo baako so. Ɔkyerɛw no sɛnea wɔkyerɛw ade wɔ ahyɛnsode so, na ɔde ebiara gyinaa hɔ maa Israel mmusuakuw 12 no mu baako. 15 Afei wɔde sika kɔkɔɔ amapa nwenee biribi te sɛ hama totoo nkatabo no anoano hyiae.+ 16 Wɔde sika kɔkɔɔ yɛɛ nsiase abien ne nkawa abien, na wɔde nkawa abien no hyehyɛɛ nkatabo no ano wɔ ha ne ha. 17 Afei wɔde nhama abien a wɔde sika kɔkɔɔ ayɛ no hyehyɛɛ nkawa abien no mu wɔ nkatabo no ano wɔ ha ne ha. 18 Ɛnna wɔde sika kɔkɔɔ nhama abien no fã a aka no faa efɔd no anim kɔhyehyɛɛ nsiase no mu wɔ efɔd no mmati so. 19 Wowiei no, wɔde sika kɔkɔɔ yɛɛ nkawa abien de hyehyɛɛ nkatabo no fã a wɔabu ato so no anoano.+ 20 Ɛnna wɔsan de sika kɔkɔɔ yɛɛ nkawa abien hyehyɛɛ efɔd no mu wɔ baabi a abɔso no bɔ efɔd no mu no. Ná ɛwɔ abɔso no soro kakra. 21 Afei nkawa a ɛwɔ efɔd no mu no, wɔde hama bruu hyehyɛɛ mu, na wɔsan de kyekyeree nkatabo no nkawa mu bɔɔ efɔd no mu, sɛnea ɛbɛyɛ a nkatabo no bɛda efɔd no so yiye wɔ abɔso no soro, sɛnea Yehowa ka kyerɛɛ Mose no. 22 Afei nsasin a ɛwɔ efɔd no ase no, ɔmaa obi a ɔnwene ade nwenee; ɔde hama bruu nkutoo na ɛyɛe.+ 23 Wotwaa ataade no mfinimfini de yɛɛ ne kɔn te sɛ dade akotaade kɔn, na wɔnwenee ano hyiae sɛnea ɛbɛyɛ a ɛrentew mfa mu. 24 Ɛno akyi no, wɔde hama bruu, hama afasebiri, ne hama kɔkɔɔ nwenee granate akutu* sensɛn nsasin no ano hyiae. 25 Afei wɔde sika kɔkɔɔ yɛɛ adɔmma hyehyɛɛ granate akutu no ntam wɔ nsasin no ano hyiae; 26 enti granate akutu biara akyi no, sika kɔkɔɔ adɔmma toa so; wɔde sesãã so wɔ nsasin a wɔde yɛ asɔfodwuma no ano hyiae, sɛnea Yehowa ka kyerɛɛ Mose no. 27 Afei wɔmaa obi a ɔnwene ade de nwera pa nwenee ntaade tenten maa Aaron ne ne mma,+ 28 na wɔde nwera pa no bi nwenee abotiri,+ abotiri a wɔadi adwini agu ho,+ ne nika,*+ 29 na wɔde hama papa a wɔde yɛ nwera, hama bruu, hama afasebiri, ne hama kɔkɔɔ nwenee nea ɔde bɛbɔ ne mu, sɛnea Yehowa ka kyerɛɛ Mose no. 30 Wowiei no, wɔde sika kɔkɔɔ amapa yɛɛ ade tratraa hyɛnn bi, ahosohyira sɛnkyerɛnne kronkron* no, na wɔkyerɛw so sɛnea wɔkyerɛw ade wɔ ahyɛnsode so no. Wɔkyerɛw so sɛ: “Yehowa ne Ɔkronkronni no.”+ 31 Wɔde hama bruu soo mu de bɔɔ abotiri no anim, sɛnea Yehowa ka kyerɛɛ Mose no. 32 Enti afei ɔsom ntamadan no, kyerɛ sɛ, ahyiae ntamadan kronkron no ho adwuma nyinaa baa awiei, na Israelfo no yɛɛ nea Yehowa ka kyerɛɛ Mose no nyinaa.+ Wɔyɛɛ saa pɛpɛɛpɛ. 33 Ɛnna wɔde ɔsom ntamadan+ no ho nneɛma nyinaa brɛɛ Mose: ɛho ntama, emu nneɛma, ɛho nnade nketewa,+ ntamadan nnua+ no ne ne mmeamu,+ ɛho adum ne ne nnyinaso;+ 34 nkataso a wɔde adwennini nhoma a wɔahyɛ no kɔkɔɔ+ ayɛ, nkataso foforo a wɔde sukraman* nhoma ayɛ, ntwamutam no;+ 35 Adanse Adaka no ne nnua a wɔde soa+ ne ne mmuaso;+ 36 ɔpon no ne ɛho nneɛma nyinaa+ ne paanoo a wɔde kyerɛ; 37 kaneadua a wɔde sika kɔkɔɔ amapa ayɛ ne ɛho nkanea+ a ɛsesa so no, ne ɛho nneɛma nyinaa,+ ne ngo a wɔde begu nkanea no mu;+ 38 sika kɔkɔɔ afɔremuka no,+ ɔsrango no,+ aduhuam no,+ ntama*+ a wɔde bɛsɛn ntamadan no kwan ano; 39 kɔbere afɔremuka+ ne kɔbere nkantankantan a ɛda so no, ɛho nnua a wɔde bɛsoa+ ne ɛho nneɛma nyinaa,+ ɔsɛn no ne ne nnyinaso;+ 40 ntama a ɛsensɛn adiwo hɔ ne n’adum ne ne nnyinaso,+ ntama*+ a ɛwɔ adiwo no kwan ano, ne ɛho nhama ne nea wɔde bɛbobɔ ntamadan no mu atim fam,+ ne nneɛma a wɔde bɛyɛ ɔsom ntamadan no, kyerɛ sɛ, ahyiae ntamadan no mu adwuma nyinaa; 41 ɛne ntaade a wɔanwene no kama a wɔde bɛsom wɔ tenabea kronkron hɔ, ɔsɔfo Aaron ntaade kronkron,+ ne ntaade a ne mma de bɛsom sɛ asɔfo no. 42 Sɛnea Yehowa ka kyerɛɛ Mose no, saa pɛpɛɛpɛ na Israelfo no yɛɛ adwuma no nyinaa.+ 43 Bere a Mose hwɛɛ adwuma no nyinaa no, ohui sɛ wɔayɛ no sɛnea Yehowa kae no pɛpɛɛpɛ. Ɛnna Mose hyiraa wɔn.\n^ Anaa “asae; abɔsobaa.”\n^ Anaa “wokurukyerɛw.”\n^ Anaa “sɛnt. 22.2.” Hwɛ Nkh. B14.\n^ Anaa “twakoto.”\n^ Anaa “ahemmotiri kronkron.”\n^ Aboa bi a ɔwɔ nsu mu.\n^ Anaa “ntwamutam.”


Asomafo Nnwuma 7 | Intanɛt So Bible| Wiase Foforɔ Nkyerɛaseɛ\nAsomafo Nnwuma 7:1-60\nStefano kasae wɔ Sanhedrin no anim (1-53)\nAgyanom bere so (2-16)\nMose dii wɔn anim; Israelfo som abosom (17-43)\nOnyankopɔn nte asɔrefi a nnipa de wɔn nsa asi mu (44-50)\nWosiw Stefano abo (54-60)\n7 Na ɔsɔfo panyin no bisaa no sɛ: “Nsɛm yi te saa anaa?” 2 Ɛnna Stefano buae sɛ: “Mmarima, anuanom ne agyanom, muntie. Anuonyam Nyankopɔn no yii ne ho adi kyerɛɛ yɛn nana Abraham, bere a na ɔwɔ Mesopotamia, ansa na ɔrekɔtena Haran,+ 3 na ɔka kyerɛɛ no sɛ: ‘Fi w’asaase so ne w’abusuafo mu na kɔ asaase a mɛkyerɛ wo no so.’+ 4 Enti ofii Kaldeafo asaase so kɔtenaa Haran. Bere a ne papa wui no,+ Onyankopɔn ma otu fii hɔ, na ɔbɛtenaa asaase a mote so seesei yi so.+ 5 Nanso wamma no bi sɛ agyapade. Daabi, wamma no baabi a ɔde ne nan besi mpo. Mmom ɔhyɛɛ bɔ sɛ ɔde bɛma no sɛ agyapade, na n’akyi no, ɔde bɛma n’asefo.*+ Nanso saa bere no, na onni ba. 6 Bio nso, Onyankopɔn ka kyerɛɛ no sɛ n’asefo* bɛkɔ akɔyɛ ahɔho wɔ obi man so, na ɛhɔfo de wɔn bɛyɛ nkoa na wɔateetee wɔn* mfe 400.+ 7 Onyankopɔn kae sɛ, ‘Mebu ɔman a ɛde wɔn bɛyɛ nkoa no atɛn,+ na eyinom akyi no, wobefi hɔ na wɔabɛsom me wɔ ha.’+ 8 “Ɔsan ne Abraham yɛɛ twetiatwa* apam.+ Enti bere a ɔwoo Isak+ no, da a ɛto so awotwe no, otwaa no twetia.+ Na Isak woo Yakob,* na Yakob woo mmusua ti* 12 no. 9 Na mmusua ti no ani beree Yosef,+ na wɔtɔn no kɔɔ Egypt.+ Nanso na Onyankopɔn ka ne ho,+ 10 na ogyee no fii ne haw nyinaa mu, na ɔma onyaa adom ne nyansa wɔ Egypt hene Farao anim. Na Farao de Egypt ne ne fi nyinaa hyɛɛ ne nsa sɛ ɔnhwɛ so.+ 11 Na ɔkɔm baa Egypt ne Kaanan nyinaa, yiw, ahokyere kɛse paa, na na yɛn agyanom nnya biribiara nni.+ 12 Ɛnna Yakob tee sɛ aduan wɔ Egypt, enti ɔsomaa yɛn agyanom kɔɔ hɔ nea edi kan.+ 13 Bere a wɔkɔɔ ne mprenu so no, Yosef yii ne ho adi kyerɛɛ ne nuanom, na Farao huu Yosef abusuafo.+ 14 Enti Yosef de nkra kɔmaa ne papa Yakob ne n’abusuafo nyinaa sɛ womfi hɔ mmra.+ Ná wɔn nyinaa dodow si nnipa* 75.+ 15 Enti Yakob kɔɔ Egypt,+ na owui wɔ hɔ.+ Na yɛn agyanom nso wuwui saa ara.+ 16 Na wɔde wɔn kɔɔ Sekem kosiee wɔn. Wosiee wɔn wɔ ɔda a Abraham de dwetɛ sika tɔ fii Hamor mma nkyɛn wɔ Sekem no mu.+ 17 “Bere a aka kakra ama ɛbɔ a Onyankopɔn hyɛɛ Abraham no aba mu no, nnipa no yɛɛ bebree, na wɔdɔɔso wɔ Egypt, 18 kosii sɛ ɔhene foforo bedii ade wɔ Egypt. Ɔno de, na onnim Yosef.+ 19 Saa ɔhene no nam nyansakwan so dii yɛn abusua no so, na ɔde atirimɔden hyɛɛ agyanom no sɛ wonnyaw wɔn mma nketewa hɔ sɛnea ɛbɛyɛ a wobewuwu.+ 20 Saa bere no na wɔwoo Mose, na na ne ho yɛ fɛ yiye.* Na wɔhwɛɛ no* wɔ ne papa fi abosome abiɛsa.+ 21 Na bere a wogyaw no too baabi no,+ Farao babea faa no, na ɔtetee no sɛ ɔno ara ne ba.+ 22 Enti wɔkyerɛɛ Mose Egyptfo nyansa nyinaa. Nokwasɛm ne sɛ, na ɔde tumi kasa, na ɔyɛɛ nneɛma akɛse.+ 23 “Bere a odii mfe 40 no, ɛbaa ne komam* sɛ ɔbɛkɔ akɔsra* ne nuanom, Israel mma no.+ 24 Bere a ohui sɛ wɔreyɛ wɔn mu baako bɔne no, ɔkɔboaa no, na okum Egyptni no tuaa ka. 25 N’adwene yɛɛ no sɛ ne nuanom no behu sɛ Onyankopɔn nam no so* regye wɔn, nanso wɔanhu no saa. 26 Bere a ade kyee no, ɔkɔtoo wɔn sɛ wɔreko, na ɔyɛe sɛ ɔbɛka wɔn abom ama asomdwoe aba wɔn ntam. Enti ɔkae sɛ: ‘Mmarima, moyɛ anuanom. Adɛn nti na moatwa mo ho reko?’ 27 Ɛnna nea ɔreyɛ ne yɔnko bɔne no piaa Mose, na ɔkae sɛ: ‘Hena na ɔde wo sii yɛn so sɛ sodifo ne ɔtemmufo? 28 Wopɛ sɛ wukum me sɛnea nnɛra wukum Egyptni no anaa?’ 29 Bere a Mose tee saa no, oguanee, na ɔkɔyɛɛ ɔhɔho wɔ Midian asaase so. Ɛhɔ na ɔwoo mma mmarima baanu.+ 30 “Mfe 40 akyi no, ɔbɔfo bi yii ne ho adi kyerɛɛ no wɔ Sinai Bepɔw sare so wɔ nwura* bi a ɛredɛw mu.+ 31 Bere a Mose hui no, ɛyɛɛ no nwonwa. Na ɔrebɛn ho akɔhwɛ no, ɔtee Yehowa* nne sɛ: 32 ‘Mene w’agyanom Nyankopɔn, Abraham ne Isak ne Yakob Nyankopɔn.’+ Na ehu kaa Mose, enti wannya akokoduru bio sɛ ɔbɛkɔ akɔhwɛ dekode. 33 Yehowa* ka kyerɛɛ no sɛ: ‘Yi wo nan ase mpaboa, na baabi a wugyina no yɛ asaase kronkron. 34 Sɛnea wɔreteetee me nkurɔfo a wɔwɔ Egypt no m’ani tua, na mate wɔn sufrɛ,+ na masian aba sɛ merebegye wɔn. Enti bra ma mensoma wo nkɔ Egypt.’ 35 Mose yi a wɔkae sɛ wonnim no, a wobisaa no sɛ: ‘Hena na ɔde wo sii yɛn so sɛ sodifo ne ɔtemmufo?’+ no, ɔno ara na Onyankopɔn nam ɔbɔfo a oyii ne ho adi kyerɛɛ no wɔ nwura* mu no so somaa no+ sɛ sodifo ne ogyefo. 36 Ɔbarima yi na oyii wɔn fii Egypt,+ na ɔyɛɛ anwonwade ne nsɛnkyerɛnne wɔ Egypt+ ne Ɛpo Kɔkɔɔ no+ mu ne sare no so mfe 40.+ 37 “Mose yi na ɔka kyerɛɛ Israel mma sɛ: ‘Onyankopɔn beyi odiyifo bi a ɔte sɛ me afi mo nuanom mu ama mo.’+ 38 Mose yi na na ɔne asafo no wɔ sare so no. Ná ɔbɔfo+ a ɔkasa kyerɛɛ+ Mose wɔ Sinai Bepɔw so, a ɔsan kasa kyerɛɛ yɛn agyanom no ne Mose na ɛwɔ hɔ. Na Mose nsa kaa nkwa nsɛm kronkron sɛ ɔmfa mmrɛ yɛn.+ 39 Yɛn agyanom antie no.+ Mmom wopiaa no too baabi, na wɔn koma san kɔɔ Egypt,+ 40 na wɔka kyerɛɛ Aaron sɛ: ‘Yɛ anyame ma yɛn ma wonni yɛn anim. Efisɛ Mose yi a odii yɛn anim fii Egypt asaase so no de, yennim nea ato no.’+ 41 Enti wɔyɛɛ nantwi ba bi wɔ saa nna no mu, na wɔbɔɔ afɔre maa ohoni no, na wofii ase gyee wɔn ani wɔ wɔn nsa ano adwuma no ho.+ 42 Enti Onyankopɔn twee ne ho fii wɔn ho, na ogyaa wɔn ma wɔsom ɔsoro asafo,+ sɛnea wɔakyerɛw wɔ Adiyifo no nhoma mu no. Wɔakyerɛw wɔ mu sɛ: ‘O Israel fi, ɛnyɛ me na mode akyɛde brɛɛ me na mobɔɔ afɔre maa me wɔ sare so mfe 40 no. 43 Mmom, mofaa Molok+ ntamadan ne mo nyame Refan nsoromma no, ahoni a moyɛɛ wɔn sɛ mobɛsom wɔn no. Ɛno nti, metwa mo asu akɔ Babilon akyi noho.’+ 44 “Bere a yɛn agyanom nam sare so no, wonyaa adanse ntamadan no. Sɛnea Onyankopɔn de akwankyerɛ maa Mose bere a ɔrekasa akyerɛ no no, ɔyɛɛ no pɛpɛɛpɛ te sɛ ɛho nhwɛso a Nyankopɔn de kyerɛɛ no no.+ 45 Yɛn agyanom nsa kaa ntamadan no, na wɔne Yosua de baa amanaman no asaase so,+ aman a Onyankopɔn pam wɔn fii yɛn agyanom anim no.+ Na ɛtenaa ha ara kosii Dawid bere so. 46 Onyankopɔn hyiraa Dawid, na Dawid srɛe sɛ wɔmma onsi tenabea mma Yakob Nyankopɔn no.+ 47 Nanso, Solomon na osii ofi maa no.+ 48 Nso nea ɛwom ne sɛ, Ɔsorosoroni no nte afi a nnipa de wɔn nsa asi mu,+ sɛnea odiyifo no kae no. Ɔkae sɛ: 49 ‘Ɔsoro yɛ m’ahengua,+ na asaase yɛ me nan ntiaso.+ Ofi bɛn na mubesi ama me? Yehowa* na ose. Anaa homebea bɛn na mode bɛma me? 50 Ɛnyɛ me ara me nsa na ayɛ nneɛma yi nyinaa?’+ 51 “Nnipa a moasen mo kɔn* a mo koma ne mo aso awu,* daa moko tia honhom kronkron no. Sɛnea mo agyanom yɛe no, saa ara na moyɛ.+ 52 Adiyifo no mu hena na mo agyanom antan n’ani?+ Yiw, wɔn a wɔkaa ɔtreneeni a ɔreba no ho asɛm too hɔ no, mo agyanom kunkum wɔn.+ Saa ɔtreneeni no na nnansa yi ara mo nso muyii no mae, na mukum no no,+ 53 mo a munyaa Mmara no sɛnea abɔfo de mae+ nanso moanni so no.” 54 Bere a wɔtee saa nsɛm no, ɛwowɔɔ wɔn komam, na wɔn bo fuw no denneennen.* 55 Nanso ɔno de, na honhom kronkron ayɛ no ma. Enti ɔhwɛɛ soro dinn, na ohuu Onyankopɔn anuonyam, na ohuu Yesu nso sɛ ogyina Onyankopɔn nsa nifa.+ 56 Ɛnna ɔkae sɛ: “Hwɛ! Mihu sɛ ɔsoro abue, na onipa Ba no+ gyina Onyankopɔn nsa nifa.”+ 57 Bere a ɔkaa saa no, wɔde nne kɛse teɛteɛɛm, na wɔde wɔn nsa sisiw wɔn aso, na wɔn nyinaa gyee bum kɔɔ no so. 58 Ɛnna wɔde no fii kurow no mu kɔɔ kurow no akyi, na wofii ase siw no abo.+ Na adansefo no+ de wɔn ntaade nguguso guu aberante bi a wɔfrɛ no Saul+ nan ase. 59 Bere a wogu so resiw Stefano abo no, ɔsrɛe sɛ: “Awurade Yesu, mede me nkwa* hyɛ wo nsa.” 60 Afei obuu nkotodwe, na ɔde nne kɛse teɛɛm sɛ: “Yehowa,* ntwe wɔn aso wɔ bɔne yi ho.”+ Bere a ɔkaa saa no, owui.*\n^ Anaa “wɔadi wɔn ani.”\n^ Anaa “duatwa.”\n^ Ebetumi nso akyerɛ, “Isak nso yɛɛ Yakob saa ara.”\n^ Anaa “tete agyanom.”\n^ Anaa “ne ho yɛ fɛ wɔ Onyankopɔn anim.”\n^ Anaa “wɔtetee no.”\n^ Anaa “ɔyɛɛ n’adwene.”\n^ Anaa “akɔhwɛ.”\n^ Anaa “nam ne nsa so.”\n^ Anaa “Asobrakyefo.”\n^ Nt., “koma ne aso mu momonotofo.”\n^ Anaa “wofii ase twɛree wɔn se guu no so.”\nAsomafo Nnwuma 7


Adaemone Wɔ Hɔ Ampa? | Bible Nsɛmmisa\nKENKAN WƆ Afrikaans Albanian Amharic Arabic Armenian Assamese Azerbaijani Azerbaijani (Cyrillic) Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Faroese Fijian Finnish French Georgian German Greek Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Italian Japanese Kazakh Kikamba Kikuyu Kiluba Kinyarwanda Kirghiz Kiribati Kirundi Korean Kyangonde Lingala Lithuanian Luganda Macedonian Malagasy Malay Malayalam Maltese Myanmar Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese Quechua (Ayacucho) Rarotongan Romanian Russian Samoan Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tsonga Tswana Turkish Twi Ukrainian Vietnamese Xhosa Yoruba Zulu\nAane. Adaemone yɛ “abɔfo a wɔyɛɛ bɔne.” Wɔyɛ honhom abɔde a wɔtew Onyankopɔn so atua. (2 Petro 2:4) Ɔbɔfo a odii kan yɛɛ ne ho adaemone ne Satan Ɔbonsam. Bible frɛ no “adaemone panyin.”—Mateo12:24, 26.\nWɔtew atua wɔ Noa bere so\nBible ka sɛ, ansa na Noa nsuyiri no reba no, abɔfo bi tew atua. Ɛkyerɛ mu sɛ: “Nokware Nyankopɔn mma no hui sɛ nnipa mmabea ho yɛ fɛ, na wɔwarewaree wɔn mu biara a wɔpɛ.” (Genesis 6:2) Saa abɔfo bɔne no ‘gyaw wɔn ankasa tenabea a ɛsɛ’ wɔ soro na wɔdan wɔn ho nnipa sɛnea ɛbɛyɛ a wɔne mmaa bɛda.—Yuda 6.\nNsuyiri no bae no, abɔfo atuatewfo no san danee wɔn ho ahonhom na wɔkɔɔ soro. Nanso, Onyankopɔn pamoo wɔn fii n’abusua no mu. Asotwe a Onyankopɔn de maa wɔn baako ne sɛ, wɔrentumi nnan wɔn ho nnipa bio.—Efesofo 6:11, 12.


הבשורה על-פי מרקוס 2 HHH – Marko 2 ASCB | Biblica\nהבשורה על-פי מרקוס 2 HHH – Marko 2 ASCB\nYesu Sa Obubuafoɔ Bi Yadeɛ\n1Nna bi akyi no, Yesu kɔɔ Kapernaum bio. Ɔduruu hɔ no nnipa pii tee sɛ waba hɔ. 2Ankyɛre na nnipa bebree bɛhyɛɛ efie a na ɔwɔ mu no mu ma tɔ. Ɔkaa asɛmpa no kyerɛɛ wɔn. 3Mmarima baanan bi de obubuafoɔ bi a wɔso no baa hɔ. 4Esiane sɛ na wɔntumi mfa nnipadɔm no mu nkɔ Yesu nkyɛn no enti, wɔforoo ɛdan a Yesu wɔ mu no, kɔtuu tokuro wɔ atifi. Wɔde obubuafoɔ a ɔda ne kɛtɛ so no faa mu, gyaagyaa no brɛoo de no kɔtoo Yesu anim. 5Yesu hunuu wɔn gyidie a wɔwɔ wɔ ne mu no, ɔka kyerɛɛ ɔyarefoɔ no sɛ, “Ɔba, wɔde wo bɔne akyɛ wo!”\n6Nanso Atwerɛsɛm no akyerɛkyerɛfoɔ a wɔwɔ hɔ no tee deɛ Yesu kaeɛ no, wɔdwenee wɔ wɔn tirim 7sɛ, “Asɛm bɛn na ɔreka yi! Abususɛm na ɔreka yi! Ɔdwene sɛ ɔyɛ Onyankopɔn? Onyankopɔn nko na ɔtumi de bɔne kyɛ.”\n8Yesu hunuu wɔn adwene no, ɛhɔ ara, ɔka kyerɛɛ wɔn sɛ, “Adɛn na moma asɛm a mekaeɛ yi ha mo? 9Deɛ ɛwɔ he na ɛyɛ mmerɛ? Sɛ obi bɛka akyerɛ obubuafoɔ no sɛ, ‘Wɔde wo bɔne akyɛ wo’, anaasɛ, ‘Fa wo kɛtɛ na nante’? 10Enti mɛkyerɛ mo sɛ Onipa Ba no wɔ tumi sɛ ɔde bɔne kyɛ.” Enti ɔka kyerɛɛ obubuafoɔ no sɛ, 11“Mese wo sɛ, sɔre gyina hɔ. Fa wo kɛtɛ, na kɔ wo efie na wo ho atɔ wo.” 12Obubuafoɔ yi sɔre bobɔɔ ne kɛtɛ, na ɔde anigyeɛ ne ahosɛpɛ faa nnipadɔm no mu kɔeɛ. Nnipa no ho dwirii wɔn, ma wɔkamfoo Onyankopɔn sɛ, “Yɛnhunuu yei bi da!”\n13Yesu sane kɔɔ mpoano hɔ bio, na ɔkaa asɛmpa no kyerɛɛ nnipakuo a wɔahyia wɔ hɔ no. 14Ɛberɛ a ɔnam mpoano hɔ no, ɔhunuu Alfeo ba Lewi sɛ ɔte atogyeɛ. Ɔhunuu no no ɔka kyerɛɛ no sɛ, “Di mʼakyi.” Ɛhɔ ara, Lewi sɔre dii nʼakyi.\n15Saa ɛda no anadwofa, Lewi too ɛpono, too nsa frɛɛ nʼafɛfoɔ ɔtogyefoɔ ne nnebɔneyɛfoɔ bi sɛ wɔmmra na ɔne wɔn ne Yesu ne nʼasuafoɔ no nto nsa nnidi. Nnipa a wɔdii Yesu akyi no bi te sɛ Lewi ara pɛ. 16Farisifoɔ no hunuu sɛ ɔne nnebɔneyɛfoɔ ne ɔtogyefoɔ ato nsa redidi no, wɔbisaa nʼasuafoɔ no sɛ, “Adɛn enti na ɔne ɔtogyefoɔ ne nnebɔneyɛfoɔ to nsa didi?”\n17Yesu tee deɛ wɔkaeɛ no, ɔbuaa wɔn sɛ, “Wɔn a wɔwɔ ahoɔden no, ɔyaresafoɔ ho nhia wɔn, na wɔn a wɔyare no na ɔyaresafoɔ ho hia wɔn. Mamma sɛ merebɛka akyerɛ teneneefoɔ sɛ wɔnsakyera wɔn adwene na mmom, nnebɔneyɛfoɔ.”\n18Ɛda bi a Yohane Osubɔni akyidifoɔ ne Farisifoɔ no redi mmuada no, nnipa bi kɔɔ Yesu nkyɛn kɔbisaa no sɛ, “Adɛn enti na Yohane ne Farisifoɔ no akyidifoɔ di mmuada na wʼakyidifoɔ deɛ, wɔnni mmuada?”\n19Yesu nso bisaa wɔn sɛ, “Moahunu ayeforɔkunu nnamfo a wɔbɛba ayeforɔ ase a wɔbɛka sɛ, wɔredi mmuada enti wɔrennidi anaa? Mmerɛ dodoɔ a wɔne ayeforɔkunu no nam no deɛ, wɔrenni mmuada da. 20Nanso, ɛda bi bɛba a, wɔbɛfa ayeforɔkunu no afiri wɔn nkyɛn. Saa ɛberɛ no na wɔbɛdi mmuada.\n21“Ɛte sɛ wode ntoma foforɔ atare ntoma dada mu. Ɛdeɛn na ɛba? Ntaremu no bɛte ntoma dada no mu, na ayi afiri mu, na ama tokuro a ɛda hɔ no aso asene kane deɛ no. 22Monim sɛ, wɔmfa nsã foforɔ ngu aboa nwoma nkotokuo dada mu. Anyɛ saa a, ɛbɛpae. Nsa no bɛhwie agu, na nkotokuo a nsã no wɔ mu no nso bɛpaapae. Ɛsɛ sɛ wɔde nsã foforɔ gu nkotokuo foforɔ mu.”\nHomeda Die Ho Asɛm\n23Homeda bi a Yesu ne nʼasuafoɔ nam aburoofuo bi mu no, asuafoɔ no pempan aburoo no bi weeɛ. 24Farisifoɔ no bi ka kyerɛɛ Yesu sɛ, “Ɛnni ho kwan sɛ wɔyɛ saa! Yɛn mmara mma ho ɛkwan sɛ wɔbu aburoo Homeda.”\n25Yesu nso bisaa wɔn sɛ, “Monkenkanee deɛ Ɔhene Dawid yɛeɛ, ɛberɛ a ɛkɔm dee ɔne wɔn a na wɔka ne ho no, 26ne sɛdeɛ ɔkɔɔ Onyankopɔn efie, Ɔsɔfopanin Abiatar berɛ so, na ɔne wɔn a wɔka ne ho kɔdii burodo a wɔde abɔ afɔdeɛ ama Onyankopɔn no, a obiara nni ho ɛkwan sɛ ɔdi, agye asɔfoɔ nko ara no pɛn? Na ɛno nso tia mmara.\n27“Onipa enti na wɔyɛɛ Homeda, na ɛnyɛ Homeda enti na wɔbɔɔ onipa. 28Na me, Onipa Ba no mpo, meyɛ Homeda no nso wura!”\nASCB : Marko 2


Wanya daa nkwa?\nAsɛmmisa: Wanya daa nkwa?\nMmuaeɛ: Twerɛ kronkron no kyerɛ kwan pͻtee a yɛnam so kͻ daa nkwa mu. Deɛ edi kan, ɛsɛ sɛ yɛgye tom sɛ yɛayɛ bͻne atia Nyankopͻn: “Ԑfiri sɛ wͻn nyinaa ayɛ bͻne, na Nyankopͻn animuonyam abͻ wͻn” (Romafoͻ 3:23). Yɛn nyinaa ayɛyɛ nnoͻma bi a Nyankopͻn ani nnye ho a anka yɛsɛ asotwe. Ԑsiane sɛ yɛn bͻne nyinaa tia Nyankopͻn a wͻte hͻ daa no nti, anka yɛfata daa asotwe. “ Bͻne katua ne owuo, na Nyankopͻn adom akyɛdeɛ ne daa nkwa, yɛn Awurade Kristo Yesu mu”. (Romafoͻ 6:23).\nYesu Kristo, deɛ wannyɛ bͻne da (1 Petro 2:22), Nyankopͻn ba ͻte hͻ daa bɛyɛɛ onipa (Yohane 1:1, 14) na owu de tuaa yɛn bͻne ho ka. “Na Onyankopͻn yi dͻ a ͻdͻ yɛn no kyerɛ, ɛfiri sɛ yɛda so yɛ nnebͻneyɛfoͻ no Kristo wu maa yɛn” (Romafoͻ 5:8). Yesu wuu wͻ asennua no so (Yohane 19:31-42), ͻfaa asotwe a yɛn na anka ɛsɛ fata yɛn no (2 korintofoͻ 5:21). Nnansa akyi ͻsͻre firii awufoͻ mu (1 Korintofoͻ 15:1-4), de kyerɛɛ sɛ wadi bͻne ne owuo so nkunim.“ “Ne mmͻborɛhunu a ɛdͻͻso nti ͻnam Yesu Kristo sͻreɛ a ͻfiri awufoͻ mu no so awo yɛn foforͻ kͻ anidasoͻ a nkwa wom mu” (1 Petro 1:3).\nDenam gyedie so, ɛsɛ sɛ yɛsesa yɛn adwene wͻ Yesu ho- Ɔyɛ hwan, ͻyɛɛ deɛn, ne adɛn na ͻbɛgyee yɛn nkwa ( Asomafoͻ nnwuma 3:19) Sɛ yɛgye no di, gye ne wuo a ͻwuu wͻ asennua no so de tuaa yɛn bͻne no di, ͻde yɛn bͻne bɛfiri yɛn na yɛanya bͻhyɛ a ɛne daa nkwa wͻ soro. “Na sɛdeɛ Nyankopͻn dͻͻ wiase nie, sɛ ͻde ne ba ͻwoo no korͻ maeɛ na obiara a ͻgye no die no anyera, na wanya daa nkwa” (Yohane 3:16).\nSɛ wopɛ sɛ wogye Yesu tom sɛ w’agyenkwa a, mpeabͻ ho nhwɛsoͻ bi nie. Kae sɛ mpaeɛ yi anaa mpaeɛ foforͻ biara a wobɛbͻ no ntumi nnye wo. Gye a wobɛgye Yesu adi nko ara na ɛbɛtumi agye wo afiri bͻne mu. Saa mpaeɛ yi yɛ kwan a wonam so de rekyerɛ Nyankopͻn mu gyedie na waboa wo ama wanya adwenesakra. “ Nyankopͻn, menim sɛ mayɛ bͻne atia wo , na mefata asotwe. Nanso Yesu Kristo afa asotwe no a anka me fata no sɛnea ɛbɛyɛ a menam ne mu gyedie so bɛnya fafiri. Mede me werɛ hyɛ wo mu sɛ sakra me. Meda wo ase pa ara wͻ wo dom nwanwasoͻ ne wo fafir i- daa nkwa akyɛdeɛ! Amen!”\nWoasi gyinae sɛ wone Kristo bɛnante ɛsiane nea woakenkan wͻ ha yi? Sɛ saa a,y ɛsrɛ sɛ mia “Magye Kristo atom nnɛ wͻ” button a edi soͻ yi so.


Suasua Yesu Ahobrɛaseɛ ne N’ayamhyehyeɛ | Adesua\nKENKAN WƆ Afrikaans Cakchiquel (Central) Cambodian Dangme English Ewe French Ga Garifuna Greenlandic Hmong (White) Italian Kimbundu Kwangali Kwanyama Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Ndebele Ndonga Ngabere Nzema Portuguese Quechua (Ancash) Quechua (Ayacucho) Sepedi Sesotho (Lesotho) Spanish Swati Tahitian Tlapanec Totonac Tsonga Tswana Twi Umbundu Venda Xhosa Zulu\n“Kristo mpo hunuu amane maa mo, na ɔgyaa mo nhwɛsoɔ sɛ monni n’anammɔn akyi pɛɛ.”—1 PETRO 2:21.\nAdɛn nti na Yesu paa na ɛsɛ sɛ yɛsuasua no?\nWobɛyɛ dɛn asuasua Yesu ahobrɛaseɛ?\nWobɛyɛ dɛn asuasua Yesu ayamhyehyeɛ?\n1. Adɛn nti na yɛsuasua Yesu a, ɛka yɛn bɛn Yehowa?\nSƐ YƐPƐ obi asɛm a, yɛtaa suasua no. Sɛ yɛhwɛ nnipa a wɔatena ase nyinaa a, Yesu Kristo paa na ɛsɛ sɛ yɛsuasua no. Adɛn ntia? Berɛ bi Yesu kaa sɛ: “Deɛ wahu me no ahunu Agya no nso.” (Yohane 14:9) Wei te saa, ɛfiri sɛ Yesu suasua n’Agya suban pɛpɛɛpɛ. Enti sɛ yɛsua Yesu ho ade a, na yɛresua Yehowa ho ade ara ne sa. Sɛ yɛsuasua Yesu a, ɛka yɛn bɛn Yehowa, otumfoɔ Pumpuni no. Hwɛ hokwan kɛseɛ ara a yɛanya!\n2, 3. (a) Adɛn nti na Yehowa kaa Yesu asetena ho nsɛm pii kyerɛɛ yɛn? Deɛn na Onyankopɔn pɛ sɛ yɛyɛ? (b) Deɛn na yɛbɛsusu ho wɔ adesua yi ne nea ɛdi hɔ no mu?\n2 Yehowa aka Yesu asetena ho nsɛm pii akyerɛ yɛn wɔ Bible mu. Adɛn ntia? Nea enti a ɛte saa ne sɛ Onyankopɔn pɛ sɛ yɛhu ne Ba no na yɛatumi asuasua no yie. (Kenkan 1 Petro 2:21.) Sɛ yɛhwɛ Bible mu a, yɛhu sɛ wɔde nhwɛsoɔ a Yesu yɛ maa yɛn no toto anammɔn ho. Ɛno kyerɛ sɛn? Ɛkyerɛ sɛ Yehowa pɛ sɛ yɛdi ne Ba no anammɔn akyi, na yɛsuasua biribiara a Yesu yɛeɛ. Ɛwom, na Yesu yɛ pɛ, nanso Yehowa nim sɛ yɛrentumi nsuasua ne Ba no pɛpɛɛpɛ. Mmom, Onyankopɔn pɛ sɛ yɛyɛ nea yɛbɛtumi biara suasua Yesu.\n3 Momma yɛnhwɛ Yesu suban fɛfɛ no bi. Yɛbɛsusu Yesu ahobrɛaseɛ ne n’ayamhyehyeɛ ho wɔ adesua yi mu. Adesua a ɛdi hɔ no, yɛbɛhwɛ sɛnea ɔdaa akokoɔduro ne nhunumu adi. Yɛfa su biara a, ɛbɛma yɛanya nsɛmmisa mmiɛnsa yi ho mmuaeɛ: Dɛn na saa su no kyerɛ? Dɛn na Yesu yɛ de daa saa su no adi? Yɛbɛyɛ dɛn asuasua no?\nYESU WƆ AHOBRƐASEƐ\n4. Deɛn na ɛkyerɛ sɛ obi wɔ ahobrɛaseɛ?\n4 Dɛn ne ahobrɛaseɛ? Nnipa pii yɛ ahomasoɔ na wɔdwene sɛ, sɛ obi brɛ ne ho ase a, ɔyɛ mmerɛ anaa ɔyɛ ohufo. Nanso, ɛyɛ nokorɛ saa? Ɛgye animia ne akokoɔduro na yɛatumi ada ahobrɛaseɛ adi. Sɛ obi wɔ ahobrɛaseɛ a, ɛkyerɛ sɛ ɔnyɛ ahantan anaa ahomasoɔ. Sɛ yɛbɛtumi abrɛ yɛn ho ase a, nea ɛdi kan no, ɛnsɛ sɛ yɛbu yɛn ho tra so. Nwoma bi a ɛkyerɛ Bible mu nsɛm ase ka sɛ: “Sɛ yɛwɔ ahobrɛaseɛ a, ɛma yɛhu sɛ yɛba fam koraa wɔ Onyankopɔn ani so.” Bio nso, sɛ yɛwɔ ahobrɛaseɛ a, yɛrennya adwene sɛ yɛn ho hia kyɛn afoforɔ. (Romafoɔ 12:3; Filipifoɔ 2:3) Esiane sɛ nnipa tɔ sin nti, ɛnyɛ mmerɛ sɛ yɛbɛda ahobrɛaseɛ adi. Sɛ yɛgye tom sɛ Yehowa ne Opumpuni no na yɛdwendwene ho suasua Yesu a, ɛbɛma yɛabrɛ yɛn ho ase.\nSɛ yɛwɔ ahobrɛaseɛ a, yɛrennya adwene sɛ yɛn ho hia kyɛn afoforɔ\n5, 6. (a) Hwan ne ɔbɔfo panin Mikael? (b) Ɛdeɛn na Mikael yɛeɛ a ɛkyerɛ sɛ ɔwɔ ahobrɛaseɛ?\n5 Deɛn na Yesu yɛ de kyerɛɛ sɛ ɔbrɛ ne ho ase? Ɛnyɛ nnɛ na Onyankopɔn Ba no fii aseɛ daa ahobrɛaseɛ adi. Ɔyɛɛ saa berɛ a na ɔyɛ ɔbɔfo tumfoɔ wɔ soro ne berɛ a ɔbaa asase so sɛ onipa a ɔyɛ pɛ no. Ma yɛnhwɛ ɛho nhwɛsoɔ kakra.\n6 Ne suban. Sɛ yɛhwɛ Bible mu a, yɛhu asetena a na Yesu wom ansa na ɔreba asase so no ho asɛm wɔ Yuda nwoma no mu. (Kenkan Yuda 9.) Berɛ a Yesu yɛ ɔbɔfo panin Mikael no, ɔne ‘Ɔbonsam dii akameakame ne anobaabaeɛ’ wɔ “Mose amu ho.” Mose wuiɛ no, Yehowa siee no wɔ baabi a onipa biara renhu ne funu. (Deuteronomium 34:5, 6) Gyama na Ɔbonsam pɛ sɛ Israelfo som Mose amu no, nanso na wei yɛ atorɔ som. Adebɔne biara a na Ɔbonsam pɛ sɛ ɔyɛ no, Mikael nyaa akokoɔduro sii no kwan. Nwoma bi ka sɛ wɔtumi de asɛm “redi akameakame” ne “anobaabaeɛ” kyerɛ sɛnea “wɔredi asɛm,” na ɛbɛtumi akyerɛ sɛ “Mikael ‘kaa sɛ Ɔbonsam nni hokwan’ sɛ ɔfa Mose amu.” Nanso na ɔbɔfo panin no nim sɛ ɛnni ne tumi mu sɛ ɔbɛbu atɛn; na ɔnim sɛ Yehowa ne Ɔtemmufo Pumpuni no, na ɔno nko ara na ɔwɔ tumi sɛ ɔbu Satan atɛn. Enti ɔdanee asɛm no maa Yehowa. Wei nyinaa kyerɛ sɛ na Yesu wɔ ahobrɛaseɛ paa!\nYesu brɛɛ ne ho ase yɛɛ biribiara a Yehowa kaa sɛ ɔnyɛ. Ɔyɛɛ saa “kɔsii owuo mu”\n7. Ɔkwan bɛn so na Yesu de ne kasa ne ne nneyɛɛ kyerɛɛ sɛ ɔbrɛ ne ho ase?\n7 Berɛ a Yesu wɔ asase so no, ɔde ne kasa ne ne nneyɛɛ kyerɛɛ sɛ ɔwɔ ahobrɛaseɛ. Ne kasa. Yesu anhwɛ kwan sɛ afoforɔ bɛhoahoa no. Mmom na ɔpɛ sɛ wɔde anuonyam no nyinaa ma Yehowa. (Marko 10:17, 18; Yohane 7:16) Sɛnea Yesu ne n’asuafo kasaeɛ no, amma wɔante nka sɛ wɔnnim nyansa anaa wɔyɛ mpapahwekwaa. Mmom na obu wɔn, na na ɔgye wɔn di, na sɛ ɔhu adepa wɔ wɔn ho a, ɔkamfo wɔn. (Luka 22:31, 32; Yohane 1:47) Ne nneyɛɛ. Yesu anhwehwɛ asetena mu nneɛma bebree, mmom ɔyɛɛ ne ho awiɛmfoɔ. (Mateo 8:20) Ɔyii ne yam yɛɛ adwuma a na afoforɔ mpɛ sɛ wɔyɛ. (Yohane 13:3-15) Afei nso ɔyɛɛ ɔsetie de kyerɛɛ sɛ ɔbrɛ ne ho ase paa. (Kenkan Filipifoɔ 2:5-8.) Yesu anyɛ n’adeɛ sɛ ahantanfo a wɔmpɛ sɛ wɔtie afoforɔ no, mmom ɔbrɛɛ ne ho ase yɛɛ biribiara a Yehowa kaa sɛ ɔnyɛ. Ɔyɛɛ saa “kɔsii owuo mu.” Yɛhu pefee sɛ na Yesu, onipa Ba no, ‘brɛ ne ho ase akoma mu.’—Mateo 11:29.\nSUASUA YESU AHOBRƐASEƐ\n8, 9. Yɛbɛyɛ dɛn ada ahobrɛaseɛ adi?\n8 Yɛbɛyɛ dɛn asuasua Yesu ahobrɛaseɛ? Yɛn suban. Sɛ yɛbrɛ yɛn ho ase a, yɛbɛhu sɛ ɛnyɛ biribiara na yɛwɔ so tumi. Enti yɛnim sɛ yɛnni hokwan sɛ yɛbu afoforɔ atɛn. Yɛrenkasa ntia wɔn, na yɛrennya wɔn ho adwemmɔne nso. (Luka 6:37; Yakobo 4:12) Sɛ yɛbrɛ yɛn ho ase a, yɛremmu yɛn ho ‘ateneneefoɔ dodo.’ Wei kyerɛ sɛ, sɛ yɛwɔ ɔdom akyɛdeɛ anaa ɔsom hokwan bi a, ɛnsɛ sɛ yɛnya adwene sɛ yɛn ho hia sene afoforɔ. (Ɔsɛnkafoɔ 7:16) Sɛ asafo mu mpanimfo wɔ ahobrɛaseɛ a, ɛremma wɔn adwenem da sɛ wɔn ho hia sene wɔn nuanom Kristofo. Ahwɛfo yi mmu wɔn ho sɛ wɔn ho hia sene afoforɔ, mmom ‘wɔbu afoforɔ sɛ wɔkyɛn wɔn.’—Filipifoɔ 2:3; Luka 9:48.\n9 Yɛnhwɛ W. J. Thorn asɛm yi. Ɔfirii aseɛ somee sɛ ɔmansin sohwɛfo afe 1894. Mfeɛ pii akyi no, wɔfrɛɛ no kɔɔ Betel. Wɔma ɔkɔhwɛɛ nkokɔ so wɔ Kingdom Farm a ɛwɔ New York no. Berɛ biara a Onua Thorn bɛnya adwene sɛ adwuma no mfata no no, na ɔka kyerɛ ne ho sɛ: “Mfuturo te sɛ wo. Wo ne hwan a worema wo ho so?” (Kenkan Yesaia 40:12-15.) Wei kyerɛ sɛ na ɔwɔ ahobrɛaseɛ paa!\n10. Yɛbɛyɛ dɛn ada ahobrɛaseɛ adi wɔ yɛn kasa ne yɛn nneyɛɛ mu?\n10 Yɛn Kasa. Sɛ yɛbrɛ yɛn ho ase paa a, ɛbɛda adi wɔ sɛnea yɛkasa kyerɛ afoforɔ mu. (Luka 6:45) Sɛ yɛne afoforɔ rekasa a, yɛrentwe adwene nsi ɔsom hokwan a yɛwɔ so, na saa ara nso na yɛrentwe adwene nsi nneɛma a yɛatumi ayɛ so. (Mmebusɛm 27:2) Mmom, sɛ yɛn nuanom mmarima ne mmaa yɛ nneɛma pa bi a, yɛbɛkamfo wɔn na yɛde yɛn adwene asi suban pa ne ɔdom akyɛde a wɔwɔ so. (Mmebusɛm 15:23) Yɛn nneyɛɛ. Sɛ Kristoni wɔ ahobrɛaseɛ a, ɔrempere nhwehwɛ din wɔ wiase yi mu, na saa ara nso na ɔrempere sɛ ɔbɛyɛ nipa kɛseɛ. Mmom, ɔbɛtwitwa nneɛma so wɔ n’asetenam, na wayɛ adwuma a ɛba fam, sɛnea ɛbɛyɛ a ɔbɛtumi asom Yehowa yie. (1 Timoteo 6:6, 8) Nea ɛsene saa no, yɛbɛyɛ ɔsetie de akyerɛ sɛ yɛbrɛ yɛn ho ase. Ɛsɛ sɛ yɛbrɛ yɛn ho ase na ama yɛatumi ‘ayɛ ɔsetie ama wɔn a wɔdi yɛn anim’ wɔ asafo no mu no. Ɛno nso bɛboa yɛn ma yɛagye akwankyerɛ a Yehowa ahyehyɛdeɛ no de ma yɛn no atom na yɛde ayɛ adwuma.—Hebrifoɔ 13:17.\nYESU WƆ AYAMHYEHYEƐ\n11. Deɛn ne ayamhyehyeɛ?\n11 Deɛn ne ayamhyehyeɛ? Asɛmfua “ayamhyehyeɛ” kyerɛ sɛ obi dwo na ɔdwene afoforɔ ho. Sɛ obi wɔ ayamhyehyeɛ a, ɛkyerɛ sɛ ɔwɔ ɔdɔ, na ɔwɔ tema ne mmɔborɔhunu nso. Bible de nsɛmfua “mmɔborɔhunu,” “ahummɔborɔ,” ne “ayamhyehyeɛ” taa di dwuma. (Luka 1:78; 2 Korintofoɔ 1:3; Filipifoɔ 1:8) Nwoma bi a ɛkyerɛkyerɛ Bible mu nsɛm mu ka sɛ, sɛ obi wɔ ayamhyehyeɛ a ɛnyɛ nea ɛkyerɛ ara ne sɛ nkurɔfo asɛm yɛ no mmɔbɔ. Mmom, ɛkyerɛ sɛ “ɔdwene afoforɔ ho na ɔyɛ biribi de boa wɔn” ma wɔn asetena yɛ yie. Ayamhyehyeɛ yɛ suban a ɛkanyan obi ma ɔboa afoforɔ ma wɔn asetena tu mpɔn.\n12. Deɛn na ɛkyerɛ sɛ na Yesu wɔ ayamhyehyeɛ ma nkurɔfo? Deɛn na ayamhyehyeɛ kaa no ma ɔyɛeɛ?\n12 Dɛn na Yesu yɛ de kyerɛɛ sɛ ɔwɔ ayamhyehyeɛ? Sɛnea ɔtee nka maa nkurɔfo ne nea ɔyɛ de boaa wɔn. Yesu yam hyehyee no maa nkurɔfo. Berɛ a Lasaro wuiɛ a Yesu huu sɛ Maria ne afoforɔ resu no, ɔno nso suu bi. (Kenkan Yohane 11:32-35.) Berɛ bi ayamhyehyeɛ kaa Yesu ma ɔnyanee okunafo bi babarima. Saa ayamhyehyeɛ korɔ yi ara na ɛkaa no ma ɔnyanee Lasaro. (Luka 7:11-15; Yohane 11:38-44) Owusɔreɛ yi maa Lasaro nyaa anidasoɔ sɛ ɔbɛkɔ soro. Ansa na Yesu renyane Lasaro no, na wada “ayamhyehyeɛ” adi akyerɛ nnipadɔm bi a wɔbaa ne nkyɛn. Saa ayamhyehyeɛ no ara na ɛkaa no ma ‘ɔkyerɛkyerɛɛ wɔn nneɛma pii.” (Marko 6:34) Adeɛ a Yesu yɛeɛ yi sesaa wɔn a wɔtiee ne nkyerɛkyerɛ no abrabɔ! Ayamhyehyeɛ a Yesu daa no adi no nkyerɛ sɛ na nkurɔfo yɛ no mmɔbɔ kɛkɛ. Mmom ɛkaa no ma ɔyɛɛ biribi de boaa nkurɔfo a wɔhia mmoa.—Mateo 15:32-38; 20:29-34; Marko 1:40-42.\n13. Ɔkwan bɛn so na Yesu kasa kyerɛɛ nkurɔfo maa wɔn akoma tɔɔ wɔn yam? (Hwɛ mfoni a ɛwɔ adesua yi mfiaseɛ no.)\n13 N’anom nsɛm ma akomatɔyam. Ayamhyehyeɛ a Yesu wɔ nti, na ɔka nsɛm ma nkurɔfo akoma tɔ wɔn yam, ɛnkanka, wɔn a wɔhyɛ wɔn so. Ɔsomafo Mateo faa Yesaia nwoma no mu nsɛm bi kaeɛ. Ɔka faa Yesu ho sɛ: “Ɔremmu demmire a abuka biara mu, na ɔrennum ntomaban biara a ayɛ wisiwisi.” (Yesaia 42:3; Mateo 12:20) Wei kyerɛ sɛn? Yesu anyɛ nkurɔfo basabasa, na wansisi wɔn. Mmom, ɔkaa nsɛm a ɛbɛma wɔn akoma atɔ wɔn yam. Ɔkaa anidasoɔ nsɛm kyerɛɛ wɔn a wɔn ‘akoma abubuo.’ (Yesaia 61:1) Ɔka kyerɛɛ nkurɔfo a ‘wɔabrɛ na wɔde nnesoa asoa wɔn’ no sɛ wɔmmra ne nkyɛn na wɔbɛnya ‘ɔhome.’ (Mateo 11:28-30) Ɔmaa n’asuafo no awerɛhyem sɛ Onyankopɔn wɔ ayamhyehyeɛ ma n’asomfo nyinaa; wɔn a wiase no bu wɔn sɛ mpapahwekwaa anaa “nkumaa” no nso ka ho.—Mateo 18:12-14; Luka 12:6, 7.\nSUASUA AYAMHYEHYEƐ A YESU WƆ NO BI\n14. Yɛbɛyɛ dɛn anya ayamhyehyeɛ ama afoforɔ?\n14 Yɛbɛyɛ dɛn asuasua ayamhyehyeɛ a Yesu wɔ no bi. Ayamhyehyeɛ a yɛbɛnya. Sɛ mpo ɛnyɛ mmerɛ mma yɛn sɛ yɛbɛda “ayamhyehyeɛ” adi a, Bible ka kyerɛ yɛn sɛ yɛnyɛ saa. Saa suban yi ka “nipasu foforɔ” no ho, na Yehowa pɛ sɛ Kristofo nyinaa nya bi. (Kenkan Kolosefoɔ 3:9, 10, 12.) Wobɛyɛ dɛn ada ayamhyehyeɛ adi? Bible ka sɛ: “Montrɛ mo akomam.” (2 Korintofoɔ 6:11-13) Sɛ obi ka nea ɛda n’akoma so anaa nea ɛha no kyerɛ wo a, yɛ aso tie no yie. (Yakobo 1:19) Dwene asɛm no ho na bisa wo ho sɛ: ‘Sɛ ɛyɛ me a, anka mɛte nka sɛn? Anka dɛn na mɛpɛ sɛ ɔyɛ ma me?’—1 Petro 3:8.\n15. Ɛdeɛn na yɛbɛtumi ayɛ de aboa wɔn a wɔredi awerɛhoɔ anaa wɔrehu amane?\n15 Yɛn nneyɛɛ ma nkurɔfo akoma tɔ wɔn yam. Sɛ yɛwɔ ayamhyehyeɛ a, ɛbɛka yɛn ma yɛaboa afoforɔ, ɛnkanka wɔn a wɔredi awerɛhoɔ ne wɔn a wɔrehu amanne. Yɛbɛyɛ dɛn aboa wɔn? Romafoɔ 12:15 ka sɛ: “Mo ne wɔn a wɔsu nsu.” Mpɛn pii no, nkurɔfo hia awerɛkyekye sene sɛ yɛbɛkyerɛ wɔn nea ɛsɛ sɛ wɔyɛ. Wɔhia obi a ɔdwene wɔn ho a ɔbɛyɛ aso atie wɔn. Berɛ bi onuawa bi ba wuiɛ, na anuanom kɔkyekyee ne werɛ. Ɔkaa sɛ: “Berɛ a anuanom baeɛ na wɔbɛsu boaa me no, m’ani sɔeɛ paa.” Sɛ yɛn nso yɛyɛ nneɛma bi ma afoforɔ a, wɔbɛhu sɛ yɛwɔ ayamhyehyeɛ ma wɔn. Ebia nneɛma bi asɛe wɔ okunafo bi fie a ɔhia obi a ɔbɛsiesie ama no. Anaasɛ ebia ɛhia sɛ obi kɔfa Kristoni bi a ne mfeɛ akɔ anim kɔ adesua, asɛnka, anaa ɔkɔhu dɔkota. Adeɛ ketewaa bi a wobɛyɛ ama obi no bɛtumi aboa no paa. (1 Yohane 3:17, 18) Adeɛ foforɔ a ɛkyerɛ paa sɛ yɛwɔ ayamhyehyeɛ ne sɛ yɛbɛka asɛmpa no akyerɛ afoforɔ. Wei ne ɔkwan a ɛsene biara a yɛbɛtumi afa so aboa nnipa a wɔwɔ akoma pa!\nWodwene wo nuanom ho ankasa? (Hwɛ nkyekyɛm 15)\n16. Deɛn na yɛbɛtumi aka de ahyɛ wɔn a wɔabotoɔ nkuran?\n16 Yɛn kasa a ɛka akoma. Sɛ yɛwɔ ayamhyehyeɛ a, ɛbɛka yɛn ma ‘yɛakyekye akra a wɔabotoɔ werɛ.’ (1 Tesalonikafoɔ 5:14) Asɛm bɛn na yɛbɛtumi aka de ahyɛ wɔn nkuran? Yɛbɛtumi aka akyerɛ wɔn sɛ yɛdwene wɔn ho paa. Yɛbɛtumi akamfo wɔn na yɛaboa wɔn ma wɔahu sɛ wɔwɔ suban pa ne ɔdom akyɛdeɛ pii. Bio, yɛbɛtumi akae wɔn sɛ Yehowa na waboa wɔn ma wɔahu nokorɛ no, enti wɔsom bo ma no. (Yohane 6:44) Yɛbɛtumi ama wɔn awerɛhyem sɛ Yehowa dwene n’asomfo ho, ɛnkanka wɔn a “wɔn akoma abubuo” anaa “wɔn honhom abotoɔ” no. (Dwom 34:18) Sɛ yɛkasa ma nkurɔfo akoma tɔ wɔn yam a, ɛbɛkyekye wɔn werɛ paa.—Mmebusɛm 16:24.\n17, 18. (a) Sɛn na Yehowa pɛ sɛ asafo mu mpanimfo hwɛ ne nnwan? (b) Deɛn na yɛbɛsua wɔ asɛm a ɛdi hɔ no mu?\n17 Asafo mu mpanimfo, Yehowa pɛ sɛ moyɛ ne nnwan brɛbrɛ. (Asomafoɔ Nnwuma 20:28, 29) Monkae sɛ, ɛyɛ mo adwuma sɛ mokyerɛkyerɛ nnwan no, mohyɛ wɔn nkuran, na moma wɔn akoma tɔ wɔn yam. (Yesaia 32:1, 2; 1 Petro 5:2-4) Enti, ɔpanin a ɔwɔ ayamhyehyeɛ renyɛ biribiara a ɛbɛkyerɛ sɛ ɔpɛ sɛ ɔhyɛ ne nuanom so, kyerɛ sɛ, ɔrenhyehyɛ mmara mma wɔn, na saa ara nso na ɔrenyɛ biribi a ɛbɛhyɛ ne nuanom aniwuo ma wɔayɛ biribi a ɛboro wɔn ahoɔden so. Mmom no, ɔpanin biara pɛ sɛ ne nuanom ani gye ankasa, na ɔwɔ awerɛhyem sɛ ɔdɔ a wɔwɔ ma Yehowa no bɛka wɔn ma wɔayɛ nea wɔbɛtumi biara wɔ ne som mu.—Mateo 22:37.\n18 Sɛ yɛdwendwene Yesu ahobrɛaseɛ ne n’ayamhyehyeɛ ho a, ɛbɛka yɛn ma yɛasuasua no. Adesua a ɛdi hɔ no, yɛbɛsua sɛnea Yesu daa akokoɔduro ne nhunumu adi.\nAhobrɛaseɛ: Obi a ɔnyɛ ahomasoɔ. Ɛgye animia ne akokoɔduro na ama yɛatumi ada ahobrɛaseɛ adi. Sɛ yɛgye tom sɛ Yehowa ne Opumpuni no na yɛdwendwene ho suasua Yesu a, ɛbɛma yɛabrɛ yɛn ho ase\nAyamhyehyeɛ: Sɛ obi wɔ ayamhyehyeɛ a, ɛkyerɛ sɛ ɔwɔ ɔdɔ, na ɔwɔ tema ne mmɔborɔhunu nso. Sɛ yɛwɔ ayamhyehyeɛ a, ɛnyɛ nea ɛkyerɛ ara ne sɛ nkurɔfo asɛm yɛ yɛn mmɔbɔ. Mmom ɛka yɛn ma yɛboa afoforɔ ma wɔn asetena tu mpɔn


Hosea 1 AKCB - Hosea 1 YCB\n1Bere a Usia, Yotam, Ahas ne Hesekia yɛ ahemfo wɔ Yuda, na Yoas babarima Yeroboam di hene wɔ Israel no, Awurade de saa nsɛm yi baa Beeri babarima Hosea nkyɛn.\nHosea Yere Ne Ne Mma\n2Bere a Awurade dii kan kasa faa Hosea so no, ɔka kyerɛɛ no se, “Kɔware oguamanfo,1.2 Kɔware oguamanfo—Eyi ne bɔne kɛse a Onyankopɔn nam Hosea so bɔɔ Israelfo kwaadu. na wo ne no nwo, efisɛ ɔman no di aguamammɔ ho fɔ na wɔnam so atetew wɔne Onyankopɔn ntam.” 3Enti, ɔwaree Diblaim babea Gomer, na onyinsɛn woo ɔbabarima maa no.\n4Na Awurade ka kyerɛɛ no se, “To ne din Yesreel,1.4 Yesreel. Nkyerɛase ne “Onyankopɔn na odua.” efisɛ, merebɛtwe ɔhene Yehufi aso, de atua awu a odii wɔ Yesreel no so ka. Na mede Israel ahenni bɛba awiei. 5Saa da no, mebubu Israel tadua wɔ Yesreel bon no mu.”\n6Gomer nyinsɛnee bio, na ɔwoo ɔbabea. Na Awurade ka kyerɛɛ Hosea se, “To ne din Lo-ruhama efisɛ, merenna me dɔ adi nkyerɛ Israelfo bio, na meremfa wɔn ho nkyɛ wɔn koraa. 7Nanso meyi me dɔ akyerɛ Yudafo. Me Awurade wɔn Nyankopɔn, mede me tumi begye wɔn afi wɔn atamfo nsam a meremfa tadua, afoa anaa ɔko anaa apɔnkɔ ne apɔnkɔsotefo.”\n8Bere a Gomer twaa Lo-ruhama nufu akyi no, ɔwoo ɔba barima foforo. 9Na Awurade kae se, “To ne din Lo-ami, efisɛ monnyɛ me nkurɔfo na mennyɛ mo Nyankopɔn.\n10“Nanso Israelfo bɛyɛ sɛ mpoano nwea a wontumi nkan wɔn. Faako a wɔka kyerɛɛ wɔn se, ‘Monnyɛ me nkurɔfo’ no, wɔbɛka se, ‘Moyɛ Onyankopɔn teasefo no mma.’ 11Na Yudafo ne Israelfo bɛka abɔ mu bio, na wobeyi ɔkwankyerɛfo baako ama wɔn, na wɔn nyinaa bɛsan afi nnommum no mu aba. Saa da no bɛyɛ da kɛse ama Yesreel.”\nAKCB : Hosea 1


Dɛn Na Esiw Me Asubɔ Ho Kwan? | Ɔwɛn-Aban Adesua\nƆwɛn-Aban—Nea Adesua Nsɛm Wom | March 2019\nKENKAN WƆ Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Betsimisaraka (Southern) Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German Gitonga Greek Greek Sign Language Greenlandic Guadeloupean Creole Guarani Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Uighur (Cyrillic) Ukrainian Umbundu Urdu Urhobo Uruund Uzbek Venda Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zimbabwe Sign Language Zulu\nADESUA ASƐM 10\nDɛn Na Esiw Me Asubɔ Ho Kwan?\n“Wɔn baanu nyinaa sian kɔɔ nsu no mu, Filipo ne opiani no; na ɔbɔɔ no asu.”—ASO. 8:38.\nDWOM 52 Kristofo Ahosohyira\n1. Dɛn na Adam ne Hawa hweree, na dɛn na efii mu bae?\nHENA na wususuw sɛ, ɛsɛ sɛ ɔkyerɛ nea ɛyɛ papa ne nea ɛyɛ bɔne? Bere a Adam ne Hawa dii papa ne bɔne ho nimdeɛ dua no, wɔdaa no adi pefee sɛ: Wonnye Yehowa ne ne mmara ntom. Wɔn ankasa kyerɛɛ nea ɛyɛ papa ne nea ɛyɛ bɔne. (Gen. 3:22) Nanso, wo de, hwɛ nea wɔhweree. Wɔne Yehowa adamfofa sɛee. Hokwan a na wɔwɔ sɛ wɔbɛtena ase daa no nso bɔɔ wɔn, na wɔde bɔne ne owu woo wɔn mma. (Rom. 5:12) Gyinae a Adam ne Hawa sii no kowiee awerɛhow mu.\nBere a Etiopiani piani no gyee Yesu toom no, na ɔpɛ sɛ ɔbɔ asu ntɛm ara (Hwɛ nkyekyɛm 2-3)\n2-3. (a) Bere a Filipo kaa asɛmpa no kyerɛɛ Etiopiani piani no, dɛn na opiani no yɛe? (b) Yɛbɔ asu a, nhyira bɛn na yenya, na nsɛmmisa bɛn na yebesusuw ho?\n2 Suban a Etiopiani piani no daa no adi bere a Filipo kaa asɛmpa no kyerɛɛ no no, wo de, fa toto suban a Adam ne Hawa daa no adi no ho hwɛ. Opiani no kyerɛɛ nea Yehowa ne Yesu ayɛ ama no no ho anisɔ kɛse ma enti ɔbɔɔ asu ntɛm ara. (Aso. 8:34-38) Sɛ yehyira yɛn ho so ma Onyankopɔn na yɛbɔ asu sɛnea opiani no yɛe no a, yɛda biribi adi pefee. Yɛda no adi sɛ yɛn ani sɔ nea Yehowa ne Yesu ayɛ ama yɛn. Yɛda no adi nso sɛ, yɛwɔ Yehowa mu gyidi, na yegye tom sɛ ɔno na ɛsɛ sɛ ɔkyerɛ nea ɛyɛ papa ne nea ɛyɛ bɔne.\n3 Sɛ yɛsom Yehowa a, wo de, hwɛ nhyira a yenya! Ade baako ne sɛ, yenya anidaso sɛ awiei koraa no yɛn nsa bɛka nea Adam ne Hawa hweree no nyinaa; nea ɛka ho bi ne hokwan a yebenya atena ase daa. Yesu Kristo mu gyidi a yɛanya nti, Yehowa de yɛn bɔne kyɛ yɛn, na ɛma yenya ahonim pa. (Mat. 20:28; Aso. 10:43) Afei nso, ɛma yɛbɛyɛ Yehowa abusua a n’asomfo a wagye wɔn atom wom no mufo, na yɛhwɛ kwan sɛ yebenya nhyira daakye. (Yoh. 10:14-16; Rom. 8:20, 21) Nanso, nhyira yi nyinaa akyi no, ebinom a wɔabehu Yehowa twentwɛn wɔn nan ase sɛ wobesua nea Etiopiani piani no yɛe no. Ɛbɛyɛ sɛ dɛn na esiw wɔn asubɔ ho kwan? Wɔbɛyɛ dɛn adi nsɛnnennen no so?\nNSƐNNENNEN A ESIW EBINOM ASUBƆ HO KWAN\nNsɛnnennen a ebinom hyia ansa na wɔasi gyinae abɔ asu\nEbinom nni ahotoso (Hwɛ nkyekyɛm 4-5) *\n4-5. Nsɛnnennen bɛn na aberante bi a ne din de Avery ne ababaa bi a ne din de Hannah hyiae?\n4 Ebinom nni ahotoso. Avery awofo yɛ Yehowa Adansefo. Ne papa wɔ din pa sɛ agya a odwen ne mma ho ne asafo mu panyin a ɔyɛ ne som adwuma yiye. Nanso, Avery twentwɛnee ne nan ase sɛ ɔbɛbɔ asu. Adɛn ntia? Ɔkaa sɛ: “Ná me papa wɔ din pa, na na minnye nni sɛ metumi abɔ me bra te sɛ ɔno.” Afei nso, na Avery nni ahotoso sɛ, sɛ wɔde asɛyɛde hyehyɛ ne nsa daakye a obetumi adi ho dwuma. Ɔsan kaa sɛ: “Ná ɛhaw me sɛ wɔbɛka akyerɛ me sɛ memmɔ mpae wɔ baguam, memma ɔkasa ahorow, anaa menhwɛ asɛnka nhyiam so.”\n5 Hannah adi mfe 18. Ná onni ahotoso koraa. Ɛwom sɛ awofo a wɔtetee no yɛ Yehowa asomfo, nanso na onnye nni sɛ obetumi de Yehowa asɛm abɔ ne bra. Adɛn ntia? Ná Hannah nnye ne ho nni koraa. Ɛtɔ da a, na ne werɛ tumi how araa ma ɔhyɛ da pira ne ho. Opira ne ho saa a, na n’awerɛhow no ayɛ kɛse. Ɔkaa sɛ: “Manka nea na mede yɛ me ho no ho asɛm ankyerɛ obiara da; m’awofo mpo, manka ankyerɛ wɔn. Ná m’adwene ara ne sɛ, esiane nea na mede yɛ me ho no nti, Yehowa ani rennye me ho da.”\nNnamfo nhyɛso (Hwɛ nkyekyɛm 6) *\n6. Dɛn na ɛmaa Vanessa twentwɛn ne nan ase wɔ asubɔ ho?\n6 Nnamfo Nhyɛso. Vanessa adi mfe 22. Ɔkaa sɛ, “Ná mewɔ adamfo pa bi a me ne no abɔ bɛyɛ mfe du.” Nanso, na Vanessa adamfo no ani nnye Vanessa som ho, na wammoa no amma wammɔ asu. Asɛm no yɛɛ Vanessa yaw pa ara. Ɔkaa sɛ: “Ɛyɛ den ma me sɛ mɛfa nnamfo, na na ɛhaw me sɛ, sɛ me ne m’adamfo no twa yɛn adamfofa mu a, merennya adamfo pa saa bio.”\nEbinom suro sɛ wobedi mfomso kɛse (Hwɛ nkyekyɛm 7) *\n7. Dɛn na na ababaa bi a ne din de Makayla suro, na adɛn ntia?\n7 Ebinom suro sɛ wobedi mfomso kɛse. Bere a wotuu Makayla nuabarima fii asafo no mu no, na Makayla adi mfe nnum. Bere a Makayla nyinii no, ohuu sɛnea ne nuabarima no nneyɛe maa n’awofo werɛ howee. Makayla kaa sɛ: “Ná misuro sɛ, sɛ mebɔ asu a, medi mfomso, wobetu me afi asafo no mu, na ɛbɛma m’awofo adi awerɛhow kɛse pa ara.”\nEbinom suro sɛ wɔbɛsɔre atia wɔn (Hwɛ nkyekyɛm 8) *\n8. Dɛn na na aberante bi a ne din de Miles suro?\n8 Ebinom suro sɛ wɔbɛsɔre atia wɔn. Miles papa ne ne papa yere yɛ Yehowa asomfo, nanso ne maame de, ɔnyɛ Ɔdansefo. Miles kaa sɛ: “Me ne me maame tenae mfe 18, na na misuro sɛ mɛka akyerɛ no sɛ mepɛ sɛ mebɔ asu. Bere a me papa bɛyɛɛ Ɔdansefo no, mihuu nea me maame yɛe. Enti na misuro sɛ, sɛ meka sɛ mepɛ sɛ mebɔ asu a, ɔbɛhaw me.”\nWOBƐYƐ DƐN ADI NSƐNNENNEN NO SO?\n9. Sɛ wuhu sɛnea Yehowa wɔ ɔdɔ ne abotare a, dɛn na ɛbɛma woayɛ?\n9 Nea amma Adam ne Hawa ansom Yehowa ne sɛ, wɔannya ɔdɔ a emu yɛ den amma Yehowa. Nanso Yehowa ma wɔtenaa ase kyɛe woo mma, na ɔmaa wɔn ankasa faa ɔkwan a wɔpɛ so tetee wɔn mma. Adam ne Hawa sii gyinae twee wɔn ho fii Yehowa ho, nanso ankyɛ koraa na wohuu pa ara sɛ, nyansa nni saa gyinae a wosii no mu. Wɔn babarima panyin kum ne nuabarima a na ɔnyɛɛ no bɔne biara. Na bere bi akyi no, basabasayɛ ne pɛsɛmenkominya hyɛɛ nnipa asetena mã. (Gen. 4:8; 6:11-13) Nanso, na Yehowa wɔ ɔkwan a ɔbɛfa so agye Adam ne Hawa mma a wɔpɛ sɛ wɔsom no no nkwa. (Yoh. 6:38-40, 57, 58) Sɛ wusua sɛnea Yehowa wɔ ɔdɔ ne abotare ho ade pii a, ebetumi ama ɔdɔ a wowɔ ma no no ayɛ kɛse. Ɛba saa a, ɛbɛka wo koma na woremfa ɔkwan a Adam ne Hawa faa so no so, na mmom wubehyira wo ho so ama Yehowa.\nSɛnea wubetumi adi saa nsɛnnennen yi so\n(Hwɛ nkyekyɛm 9-10) *\n10. Adɛn nti na sɛ wudwinnwen Dwom 19:7 ho a, ebetumi aboa wo ama woasom Yehowa?\n10 Kɔ so sua Yehowa ho ade. Dodow a wusua Yehowa ho ade pii no, dodow no ara na wubenya ahotoso sɛ wubetumi asom no yiye. Avery a yɛadi kan aka ne ho asɛm no kaa sɛ: “Bere a meyɛɛ bɔhyɛ a ɛwɔ Dwom 19:7 ho nhwehwɛmu na midwinnwen ho no, minyaa ahotoso. (Kenkan.) Bere a Avery huu sɛnea Yehowa adi saa bɔhyɛ no so no, ɔdɔ a ɔwɔ ma Onyankopɔn no mu yɛɛ den kɛse. Ɔdɔ ma yenya ahotoso, na ɛsan nso boa yɛn ma yɛde yɛn adwene si Yehowa ne n’apɛde so. Hannah a yɛadi kan aka ne ho asɛm no kaa sɛ: “Bible a mekenkanee na misuae no ma mibehui sɛ, sɛ mipira me ho a, mema Yehowa di yaw.” (1 Pet. 5:7) Hannah bɛyɛɛ ‘Onyankopɔn asɛm no yɛfo.’ (Yak. 1:22) Dɛn na efii mu bae? Hannah kaa sɛ: “Bere a mitiee Yehowa asɛm na mihuu mfaso a manya no, minyaa ɔdɔ kɛse maa no. Seesei migye di pa ara sɛ, sɛ mihia mmoa a, Yehowa bɛkyerɛ me nea menyɛ bere nyinaa.” Hannah tumi dii adwene a ɛyɛ a onya sɛ ompira ne ho no so. Ohyiraa ne ho so maa Yehowa, na ɔbɔɔ asu.\n(Hwɛ nkyekyɛm 11) *\n11. Dɛn na Vanessa yɛe a ɛma onyaa nnamfo pa, na dɛn na yebetumi asua afi mu?\n11 Paw wo nnamfo nyansam. Awiei koraa no, Vanessa a yɛadi kan aka ne ho asɛm no hui sɛ, n’adamfo no na wama ɔretwentwɛn ne nan ase sɛ ɔbɛsom Yehowa. Enti otwaa ɔne n’adamfofa no mu. Nanso, Vanessa yɛɛ biribi foforo. Ɔyeree ne ho hwehwɛɛ nnamfo foforo wɔ asafo no mu. Ɔkaa sɛ, Noa ne n’abusua nhwɛso na ɛboaa no. Ɔkyerɛkyerɛɛ mu sɛ: “Ná Noa ne n’abusua te nnipa a wɔnnɔ Yehowa mu, nanso Noa abusua no mufo ne wɔn ho wɔn ho faa nnamfo pa ara.” Bere a Vanessa bɔɔ asu no, ɔbɛyɛɛ ɔkwampaefo. Seesei ɔka sɛ, “Wei aboa me ama manya nnamfo pa wɔ asafo a mewom ne asafo afoforo mu.” Adwuma a Yehowa de ama yɛn sɛ yɛnyɛ no, sɛ wo nso woyere wo ho yɛ sɛnea w’ahoɔden betumi a, wubetumi anya nnamfo pa.—Mat. 24:14.\n(Hwɛ nkyekyɛm 12-15) *\n12. Osuro bɛn na na Adam ne Hawa nni, na dɛn na efii mu bae?\n12 Nya osuro pa. Osuro bi wɔ hɔ a eye ma yɛn. Ebi ni. Ɛsɛ sɛ yesuro sɛ yɛbɛyɛ biribi a Yehowa ani nnye ho. (Dw. 111:10) Sɛ Adam ne Hawa nyaa osuro a ɛte saa a, anka wɔantew Yehowa so atua. Nanso, wɔtew atua. Bere a wɔtew atua no, wɔn ani buei. Nea ɛkyerɛ ne sɛ, wobehui pa ara sɛ wɔyɛ abɔnefo. Nea wotumi de maa wɔn mma ara ne bɔne ne owu. Esiane sɛ wohui sɛ wɔabu Onyankopɔn mmara so nti, wɔfɛree sɛ wɔda adagyaw, na wɔkataa wɔn ho.—Gen. 3:7, 21.\n13-14. (a) Sɛnea 1 Petro 3:21 ka no, adɛn nti na ɛnsɛ sɛ yesuro owu boro so? (b) Adɛn nti na ɛsɛ sɛ yɛdɔ Yehowa?\n13 Ehia sɛ yenya Yehowa ho suro pa, nanso ɛnsɛ sɛ yesuro owu boro so. Yehowa abue kwan bi ama yɛn a yebetumi afa so anya daa nkwa. Sɛ yɛyɛ bɔne bi na yenu yɛn ho pa ara a, Yehowa de yɛn bɔne no bɛkyɛ yɛn. Ne Ba no agyede afɔre no mu gyidi a yɛwɔ nti, ɔde yɛn bɔne bɛkyɛ yɛn. Ade titiriw baako a yɛyɛ de kyerɛ sɛ yɛwɔ gyidi ne sɛ yebehyira yɛn nkwa so ama Onyankopɔn na yɛabɔ asu.—Kenkan 1 Petro 3:21.\n14 Nneɛma pii nti na ɛsɛ sɛ yɛdɔ Yehowa. Ɔma yɛn nsa ka nneɛma pa a yehia da biara da, na ɔsan nso kyerɛkyerɛ yɛn nokware a ɛfa ɔno ankasa ne n’atirimpɔw ho. (Yoh. 8:31, 32) Wama yɛn Kristofo asafo no sɛ ɛnkyerɛ yɛn kwan na ɛmmoa yɛn. Seesei ɔboa yɛn ma yegyina yɛn haw ahorow ano, na wama yɛanya anidaso sɛ daakye yɛbɛtena ase daa anya asetena a edi mũ. (Dw. 68:19; Adi. 21:3, 4) Yehowa ayɛ nneɛma pii dedaw de akyerɛ sɛ ɔdɔ yɛn, na sɛ yedwinnwen ho a, ɛka yɛn koma ma yɛdɔ no. Sɛ yɛdɔ Yehowa a, ɛma yenya osuro pa. Ɛma yesuro sɛ yɛbɛyɛ biribi a ɛbɛhaw Yehowa, onii a yɛabenya ne ho dɔ kɛse no.\n15. Ná Makayla suro sɛ obedi mfomso kɛse, ɛyɛɛ dɛn na odii so?\n15 Bere a Makayla a yɛadi kan aka ne ho asɛm no behui sɛ Yehowa de bɔne kyɛ no, odii suro a na osuro sɛ anhwɛ a na wadi mfomso kɛse no so. Makayla kaa sɛ: “Mihui sɛ yɛn nyinaa tɔ sin, na yebedi mfomso. Mibehui nso sɛ Yehowa dɔ yɛn, na obegyina agyede no so de yɛn bɔne akyɛ yɛn.” Yehowa ho dɔ a onyae no kaa ne koma ma ohyiraa ne ho so maa Yehowa, na ɔbɔɔ asu.\n(Hwɛ nkyekyɛm 16) *\n16. Ná Miles suro ɔsɔretia. Dɛn na ɛboaa no ma odii so?\n16 Ná Miles suro sɛ, sɛ ɔka sɛ ɔbɛbɔ asu a, ne maame bɛsɔre atia no. Enti ɔkɔɔ ɔmansin sohwɛfo bi nkyɛn kogyee afotu. Miles kaa sɛ: “Sɛɛ na ɔmansin sohwɛfo no nso, abusua a wɔtetee no wom no, na awofo no baako nyɛ Ɔdansefo. Ɔmansin sohwɛfo no boaa me ma mihuu asɛm a metumi aka ama me maame ate ase sɛ ɛyɛ m’ankasa na mepɛ sɛ mebɔ asu, na ɛnyɛ me papa na ɔrepiapia me.” Miles maame ani annye ho koraa sɛ ne ba no bɛbɔ asu. Awiei koraa no, ɛho behiae sɛ Miles tu fi ne maame fie, nanso wansesa n’adwene wɔ gyinae a na wasi sɛ ɔbɛbɔ asu no ho. Miles kaa sɛ: “Nneɛma pa a Yehowa ayɛ ama me ho ade a misuae no kaa me koma. Bere a midwinnwen Yesu afɔrebɔ no ho kɔɔ akyiri no, mibehui sɛ Yehowa dɔ me pa ara. Wei kaa me koma ma mihyiraa me ho so maa Yehowa, na mebɔɔ asu.”\nNSESA W’ADWENE WƆ GYINAE A WOASI HO\nYebetumi akyerɛ sɛ yɛn ani sɔ nea Onyankopɔn ayɛ ama yɛn (Hwɛ nkyekyɛm 17)\n17. Hokwan bɛn na yɛwɔ?\n17 Bere a Hawa dii saa dua a na esi Eden no aba no, ɔtew n’Agya so atua. Bere a Adam kɔkaa Hawa ho no, Adam daa no adi sɛ n’ani nsɔ nneɛma pii a na Yehowa ayɛ ama no no. Yɛn nyinaa wɔ hokwan sɛ yɛkyerɛ sɛ yɛnyɛ bonniayɛ te sɛ Adam ne Hawa. Ɛsɛ sɛ yɛkyerɛ sɛ yɛn ani sɔ biribiara a Yehowa yɛ ma yɛn. Sɛ yɛbɔ asu a, yɛda no adi sɛ yegye di sɛ Yehowa na ɔwɔ tumi sɛ ɔkyerɛ yɛn nea ɛyɛ papa ne nea ɛyɛ bɔne. Yɛyɛ saa a, yɛda no adi sɛ yɛdɔ yɛn Agya no, na yegye no di.\n18. Yɛbɛyɛ dɛn atumi akɔ so asom Yehowa?\n18 Yɛbɔ asu wie a, ɛnsɛ sɛ yɛyɛ nea yɛn ankasa pɛ, na mmom ɛsɛ sɛ yɛkɔ so yɛ nea Yehowa pɛ. Saa na Yehowa asomfo ɔpepem pii reyɛ. Sɛ wokɔ so sua Onyankopɔn Asɛm Bible na wote ase yiye a, wubetumi abɔ wo bra te sɛ wɔn; wo ne wo nuanom Kristofo mmɔ bere nyinaa; na fa nsi ne ahokeka ka nea woasua afa w’Agya a ɔwɔ ɔdɔ no ho no kyerɛ afoforo. (Heb. 10:24, 25) Sɛ woresisi gyinae a, tie afotu a Yehowa nam n’Asɛm no ne n’ahyehyɛde no so de ma wo no. (Yes. 30:21) Woyɛ saa a, nea wobɛyɛ biara no, ebesi wo yiye.—Mmeb. 16:3, 20.\n19. Dɛn na ɛsɛ sɛ wokae bere nyinaa, na adɛn ntia?\n19 Sɛ wokae sɛnea Yehowa akwankyerɛ boa wo bere nyinaa a, ne ho dɔ a wowɔ no mu bɛyɛ den na w’ani agye ne mmara ho. Ɛba saa a, biribiara nni hɔ a Satan betumi de atwetwe wo ama woagyae Yehowa som. Wo de, dwen ho hwɛ, mfe apem akyi no, wobɛkae sɛ gyinae a wusi bɔɔ asu no, ɛno ne gyinae a eye sen biara a woasi!\nYɛbɔ asu a, dɛn na yenya?\nNsɛnnennen bɛn na ebinom hyia?\nDɛn na ɛbɛboa yɛn ama yɛatumi asom Yehowa?\nDWOM 28 Nea Yehowa Bɛfa No Adamfo\n^ nky. 5 Gyinae a ɛho hia sen biara a wubesi ne sɛ ebia wobɛbɔ asu anaa worenyɛ saa. Adɛn nti na saa gyinae no ho hia pa ara? Yebenya saa asɛmmisa no ho mmuae wɔ adesua yi mu. Wɔn a wɔresusuw asubɔ ho nso, adesua no bɛboa wɔn ama wɔadi nsɛnnennen a ebia ɛmma wontumi mmɔ asu no so.\n^ nky. 56 MFONI HO NKYERƐKYERƐMU: Ahotoso: Aberante bi suro sɛ ɔbɛma mmuae.\n^ nky. 58 MFONI HO NKYERƐKYERƐMU: Nnamfo: Ababaa bi a ɔyɛ Ɔdansefo ne ne yɔnko bɔne bi nam, na wahu ne mfɛfo adansefo ama wafɛre.\n^ nky. 60 MFONI HO NKYERƐKYERƐMU: Mfomso: Bere a wotuu ababaa bi nuabarima fii asafo no mu no, ne nuabarima no fii fie; ɛhaw ababaa no sɛ anhwɛ a ɔno nso bɛyɛ bɔne.\n^ nky. 62 MFONI HO NKYERƐKYERƐMU: Ɔsɔretia: Abarimaa bi rebɔ mpae na osuro; ne maame a ɔnyɛ Ɔdansefo rehwɛ no.\n^ nky. 65 MFONI HO NKYERƐKYERƐMU: Ahotoso: Aberante bi bɔ mmɔden sɛ ɔbɛyɛ ne kokoam adesua yiye.\n^ nky. 67 MFONI HO NKYERƐKYERƐMU: Nnamfo: Ababaa bi asua sɛ ɔbɛma n’ani agye sɛ ɔyɛ Ɔdansefo.\n^ nky. 69 MFONI HO NKYERƐKYERƐMU: Mfomso: Ababaa bi aso nokware no mu den, na wabɔ asu.\n^ nky. 71 MFONI HO NKYERƐKYERƐMU: Ɔsɔretia: Abarimaa bi de akokoduru reka ne gyidi ho asɛm akyerɛ ne maame a ɔnyɛ Ɔdansefo.\nMuntie Yehowa Nne\nMunnya Tema Mma Afoforo\nNya Tema Ma Afoforo Wɔ Asɛnka Mu\nWoka “Amen” a, Yehowa Ani Sɔ\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM March 2019\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM March 2019\nƆWƐN-ABAN—NEA ADESUA NSƐM WOM March 2019


Mfantse kasa mbirenyi bi nom-H3nara nkonkonko\nSun, 14 Jul 2013 Source: Sakyi, Kwesi Atta\nEnuanom, midzi kan dze ndaase k3senara ma hom wo nkuranhy3 k3se a hom dze hy33 me ber a mekyer33w nwoma kumabaabi b3y3 bosom kor a woab3sen ko no. Akenkanfo a hom wo Ghanaweb kyer33 odo soronko k3se bi wo h3n Akan kasa a, oy3 Mfantse anaa d3 Fantse kasa, dza a binom taa fr3 no Fante no. Y3taa ka d3 Mfantsefo anaa Fantsefo. Binom taa ka d3 woroko Mfantse, kyer3 d3 woroko Mfantse nkwaado anaa Mfantseman mu. Hmmm! Nhw3. Fantse kasa gu ahorow papa bi. Hon a wowo Gomua, Assin, Oguaa, Anomabo, Edwumako, Nkusukrum, Edina, Takoradi, Ahanta, Apaa, Abura Dunkwa na dza a okeka ho no nyinara wo nsonsonee kwan a wofa do ka hon Fantse. Ana iyi nny3 enyingye bi a? Okyer3 d3 Mfantsefo gu ahorow pie gyan a hon mfarbamfarba kyer3 d3 wofi pow kor mu pueii. H3n Mfantse kasa wo kasambirenyi pii, dza a Ngyiresi-Aborofo fr3 no wo hon kasaa mu d3 Figures of Speech anaa Idioms no. Binom so y3 Litotes anaa d3 Euphemism.\nDaano dza a mekyer33w no, obi kae ma adwen wo Sofo Gaddiel Acquaah no mbodzenbo pii a oboe wo h3n Fantse kasa ho. Obiso kyer33 me J A Annobil a nna nky3 oy3 Finimfin mantow mu osuafo wo Busia aban mu no no nkokohwease na amandzehu piinara Nd3 mep3 d3 mekaakaa hom adwen wo Mfantse kasa mbirenyi bi ho wo ha. Me wo Lusaka, Zambia, beebi mbr3 maatsena mfe porpor eduonu ebien. Metsenaa Alataman mu so mfe dubiako. Iyinom nyinara ekyir no, meda ho wo enyigye k3se mapa noara wo h3n kasaa ho, osiand3 mennk3p3 d3 miyi no tokyen. Adabraka. S3bio, mpanyimfo bu b3 bi d3, s3 efir hwan a, oko ne ekyir. Kotow so nnwo anoma. Gyangyanbiara s3 ep3 d3 edwendwen mfantse kasa mbirenyi ho a, edze b3tsentsen wo adwen mu a, ibi so nye iyinom. Onuapa, y3 krado na fa bi nantsew.\n1.\tWoato akataasia f33f3w no mbondaa ma woedzi no mpatakita.\n2.\tKofi Bentum y3 abodonaba a odzi ne yamu papa bi.\n3.\tOkunyin Kwegyir Aggrey twaa sa mp3n pii ma ne dzin tahyee wo h3n ebibirman yi mu.\n4.\tOh33n ne nsa kutu ab3n\n5.\tEsi Kaadze ne ano y3 tor papa bi. Woesi nkitsi d3 onnk3ma no ano ada.\n6.\tKwa Ayaw orebo mboboo.\n7.\tDan fofor no a woesi no, edwinfo bi dzii ho akye.\n8.\tPapa Kwame Mpinii nnyim as3m no ho hwee. Ne tsir mu fitaa.\n9.\tMaame Ama Sikay3na ne yamu y3 nwen papa bi.\n10.\tKwame Amissah nntum mmfa n’as3m nsie.Odze na as3m akema saabanana.\n11.\tKofi Gyan tsee anwawas3m no, no nton himaa\n12.\tKojo Nt3hwa yii ne yamu mframa ma omaa edidzifo a wowo afahy3 no ase no hon se fimii, ma binom hy33 ase fefee honho potoo.\n13.\tKobena Soja fr33 me d3 oriyi ne nsa ntsi memb3ka no ho.\n14.\tMaame Esi Tekyiwa andodow as3m no ho. Osee no ewur.\n15.\tKofi Saaba rugu nsu wo dan no ekyir\n16.\tPapa Kofi Tekyi ne nsa y3 dzen papa bi. Oy3 okyekyerkyenyi.\n17.\tEsi Odanyin ne nsamu gow papa bi.\n18.\tKwame Afedzi dze no nua no b3y33 ne abadziekyir wo ne edwuma k3se no mu. Iyi kyer3 h3n pefee d3 mogya y3 nyan.\n19.\tAdwowa Eduwah entsi ho annkyer3 me d3 oroko amanadze anaa aboraekyir.\n20.\tWofa Kweenu rebo no mu adze wo mpoano, osiand3 etsib3n abo no.\n21.\tKofi Kwaam nye akataasia f33f3w a wofr3 no Ekua Embirba rugu dawu wo paado ho ma adagyer nnyi mu koraa.\n22.\tPapa Kofi Ntsiful tuu mpasar dze tsentsenee no mpow mu.\n23.\tNana Ankobea ko ekura.\n24.\tOpanyin Kojo Daadze y3 obi a hwee nyi ne nsamu. Nna nky3 oy3 obirimpon. Nd3 woay3 okohweaban a, ohia neminemi eguraa no fi sor sian famu.\n25.\tAban abo ahoho binom anan adze itur, ma woetwa hon esu neminemi.\n26.\tKwame Arkorful ko egyanando wo mpoano, osiand3 ne yamu etuei anaa oruhuei.\n27.\tEbusuapanyin no boo aberantse no kaw fr3dzedze d3 woetsia hon poma ho. Iyi nyinara ekyir no, woboo no koko so.\n28.\tAsormba no egu hon ano sa dze retwe3n Yesu Amandzehu da no.\n29.\tOkohweaban na obirimpon dzi esi a, otaa d3 okokweaban dzi nkogu.\n30.\tAma Otuwa sii as3m no tadua maa Skuulfo nk3tesiamba na mbanyinmbasiaba no\n31.\tMaame Amba Arkofowa d3 oridzi mbuada.\n32.\tNd3 mbre yi, mbofra piinara agye nsamu ma wohom hon do a, onhom.\n33.\tKweku Essiful ne enyiwa atra no nton ma omfa mpayinfo biara nny3 tetaara mpo.\n34.\tKaar akwanhyia y3 mbusu k3senara. Munsusu d3m mma obiara. Ma ano da sumina do.\n35.\tAkataasia f33f3w no amen otwea ne enyiwa ma omf3r hwee. Oton noho gye dw33t33 pii. Eso, no ho nnka ban. Ne nsa wowar papa bi.\n36.\tWudzinyi no kor abanmu no, wobuu no fo dze no too efiadze d3 onye aban nko uhyew. Wotoo no koober fanfa.\n37.\tNkataasia no risi empire wo t3t3r no mu ho.\n38.\tBer a oman sikas3m y33 pitsi basaa no, nna nkontaa ato Bentum a, aka nkongyaa ara a owod3 woyi wo sika korabea ho.\n39.\tKofi Simpa koree New York no, ohun ndz3mba ak3se pii ma oton ne enyiwa papa bi. Bobor bor no wo ndz3mba wanwa asorotow pii a ohunii no. Binom y3 tseaseanam afofor f33f3w bi, namdaadzefo pii a woahyehy3 hon ho, na wusiwh3n akakadum ak3se bi a wowo New York Harbour.\n40.\tKwame Esoun, s3bio, oy3 apakyer ntsi, onantsew a, oto ne nan benkum do.\n41.\tAber a hianyi no dzii bem wo manso a onye sikanyi no rotwe wo asaase ho no, odzii ehurusi ma awasa guraa no, osiand3 na ne enyi nda d3 asendziibea ho no, mbra y3 edwuma. Ne d3m ntsi, wodze obirimpon no kotoo efiadze wo adaduafo paado mfe du.\n42.\tKow Mintah kasa a, abo no hwen mu kakra.\n43.\tNam ako atwee wo h3n esutsen, owora, mbakambaka, nsutae na epo mu. Iyi ntsi, aban esisiw kwan bon pii a afarfo fa do yi nam.\n44.\tNdwom d33d3w no maa bohw3adzefo no yii hon anan adze papa bi.\n45.\tAmanboefo na epoobofo bi awe ataa do d3 wonnk3ma gyegyegyigye, etsim na aka me, wentwiwentwi na mansotwe mbo adze wo h3n kurow mu ha. Aso, woyinom y3 nyimpa a? K3tseanky3 itur atow wo h3n man mu ha ma woay3 pitsi basaa. Aso kwesienyimpi, akohwi, k3t3asehy3, ndabraba na ns3kuw bon pii yi, odze h3n besi yie dze? Hom ma y3nfa odo, kory3 na p33p3ry3 ny3 h3n fapem mbu h3n Ghana adehye man yi na omb3y3 okrabohw3. Bea a prompromy3 na asomdwee agye ntaa. Mpanyinfo d3, nyim owu a, hw3 nda. Nyame Twerdeampon Okokoroko no b3pa abonfo no hon tsir do pata ma hon emumuy3 no b3da edzi pefee wo ewiaber ketekete, ma honho ato potoo. Wod3, Esuantsefo nnk3tsena ase ma Oseikrom anaa kwae ndan mfofo. Me nuanom, mber rey3 aso. Migyaa hom si ha. Hom mfa asomdwee ntsena. Nyame nto hom nkwa mu, onhyira hom nsano dwumadzi pii, na onkora hom na hom mba, na hom adofo nyinara. Adze b3kye no, na Mfantseman taa ho. Mema hom mbo na y3 na akenkan. Mfantsefo hom mfr3 yie oo, yie mbra. Nhyira a a a o o o! Yehyiahyia o o o! S3 hom rotow aba a, oy3 a wonkae me.


Nnwom 121 NA-TWI - Awurade, yɛn hwɛfo - Mɛma m’ani so - Bible Gateway\nNnwom 120Nnwom 122\nNnwom 121 Nkwa Asem (NA-TWI)\n121 Mɛma m’ani so makyerɛ mmepɔw no, ɛhe na me mmoa fi bɛba? 2 Me mmoa fi Awurade, ɔsoro ne asase yɛfo no. 3 Ɔremma wo nan nwatiri. Nea ɔhwɛ wo no, rentɔ nko. 4 Nea ɔhwɛ Israel no, rentɔ nko na ɔrenna.